url: =Jesu Hong Hil Nundan Thiamna | Siyin Chin Baptist Church\nJesu Hong Hil Nundan Thiamna\nPosted by thawngno ⋅ July 25, 2013 ⋅ Leave a comment\nFiled Under Rev. William Khai Tual\nKihilhna sia kampau taw ahizong, laibu sungah a ki-at tatuamte taw ahizong kizangh thei hi. Bangpo hi zong, kihilhna theampo te sia siat natu hi ngawl a, phat natu, hoi natu, thinnop natu, lungdam natu, maipha nga natu, pil natu, ciim natu, khanto natu, cidam natu, thahat natu, khansau natu, hau natu, ci bang vive hi zaw hi. Ahizong mi tampite in diksa ngawl uh a, “Ka vakeen awng, ka vangi awng” ci zaw uh hi.\nLeitung ah kihilhna tampi a nei thei, a zangh thei, a zui thei tampi om a, tuate ngam buppi zak mipil miciim suak uh hi. Leitung ah biakna lian nam Ii om a, tuate in Hindu, Muslim, Buddhism le Christian ahi hi. Tuate in laibu manpha mama a tatuamte nei uh hi. Leitung ah biakna kipawlna masabel in Hindu biakna hi a, amate in “Vedas” a kici kihilhna laibu pha mama khat nei uh hi. Amate biakna taw kisai in heak tu a kilawmte tepteena laibu “Rig Vedas” zongh nei uh hi. Biakna taw kisai ngaisutna tatuamte a kitepteena “Upnishad” laibute zongh nei uh hi. Amate pathian pokna labu “Bhagvad Gita” te zongh nei uh hi. Tuate tungtawnin kihilhna tatuamte nei uh hi.\nIslam biakna in “Koran” ci laibu pha mama khat nei uh a, a manphabel in ngaisun uh hi. Tua sungah thute sim uh a, tua hilhna bangin ngamta uh hi.\nBuddhism te in um in zui a, a nuntakpui laibu thupi mama khat om a, tua in “Tripitakas” laibu hi. Hi laibu sim in zui in ngamta uh a, tuabang a hanciam zo mihingte pathian suak thei ci liang uh hi.\nChristian te in zongh midangte sangin phat zawk natu, nopsak zawk natu le a tawntung mun atu dongin tua sungah kiciamtee in om a, tuate theampo Pathian humop hi ci in tua Thubu sia “Lai Thiangtho” ci uh hi. Christian khat ii nisim nuntak natu dan teng tua Thubu sungah ki-at siat hi. Kihilhna thu tampi om a, Jesus hilhna thupi mama hi. Tua hilhna te sia nampi thum khen in kong at hi. Tuate sia –\n(1) Christian khat ii Pathian tungah vawt tu thute,\n(2) Christian khat ii midangte tungah vawt tu thute,\n(3) Christian khat ii ama nei tu thute ahi hi.\nTua sung pan tutung in Christian khat ii Pathian tung a vawt tu thute kong at a, mai sang ah a dang 2 te ih zom kik lai tu hi.\n(1) CHRISTIAN KHAT II PATHIAN TUNGAH VAWT TU THUTE Topa Pathian it in (Love Him)\nNa Topa Pathian sia na thin theampo, na thaa theampo, na thahatna theampo le na ngaisutna theampo taw na it in. Pathian in hong it masa ahikom eite zongh in ama ih it hi. Topa a it ngawl theampo Jesus hong pai kik ciangin mawna thukhenna thuak tu hi. Topa Jesus a it tatak theampo te Pathian thuthiamna thupha saang tu hi. Pathian mu ngeingawl na hi uh hangin upna taw thaa ngupna na saang uh a, tua in na upna uh ii a tupna bulpi hi. (Lk. 10:27, Uohn 4:19, ICor.16:22, Eph.6:14, IPet.1:8-9).\n(2) Topa Pathian kiita in (Fear Him)\nTopa kiitakna in pilna, ciimna kipatna ii bulpi ahi hi. Leitung mihingte theampo in Topa sia kiita in zatakna nei tu hi. Pathian sia mite sangin zaataak huai zaw hi. Topa Pathian kiita in na zakta le a kip a kho ngam na nga tu hi. (Pau.9:10, 1:7, lsai.8:13, Ps.33:8, Pau.23:17, Ps.89:7)\n(3) Topa Pathian kammal ngai in zui in (Obey Him)\nTopa Pathian kiita in a, a thupiakte ni in. Banghangziam cile hite theampo sia mihing a kibitphuana thu ahi hi: Topa Pathian in ka kammalte ngai in a, zui vun. Tua hile Keima in note Pathian ka hi tu hi. Note zongh keima minamte na hi tu uh hi. Note ih na phattuam natu in kong son le kong vaithakte theampo bangin na zui tu uh hi. Tua ahikom nang in na Topa Pathian na it tu hi. Prophet te saan kammalte ngai in na zui tu hi. Tua kammalte a ngai ngawl, a zui ngawlte theampo sia minam sung pan nilkeakna thuak tu hi. Eite in eite atu bekin thi a, a nungta ih hi bua hi. Ih thi zong, ih nungta zong Topa Pathian neisa ih hi a, ama taw bek in ih kisai hi. Tua ahikom Topa Pathian kammal ngai in, ih nungta tu hi. (Thsya.12:13, Jer.7:23, Deut.11:1, Sawl.3:22-23, Rom. 14:7-8)\n(4) Topa Pathian muangin beal in (Trust Him)\nAtawntung Topa muang in, ama in a tawntung eite hong dal tu hi. Topa muang in beal na hikom thinnopna na nga tu hi. Ama in hong cing hong keam tu hi. Na Topa Pathian sia na thin theampo taw muang in. Nangma ii he na kisaknate bangma hunin muang heak in. Na sep na vawt theampo sungah Topa Pathian phawk in. Tua hile Ama in a maan lampi hong lak tu hi. Topa muanna in mihingte muanna sangin phazaw hi. Mihing lampuite suanna sangin “Topa muanna in phazaw hi, Topa a muang ngawlte ahile senneal ngam ah a po bang dang a po ngawl, kongaw ngam, ci al ngamah a khang sawlpaang kung khat bang hi. Ama tungah thupha bangma piang ngei ngawl hi. Ahihang Topa a muang mite ahile thupha kipia tu hi. Lui hui ah a po, a zung luitui sungah a tha, thingkung khat bang hi. A teete hing tawntung ahikom nisat khuakhal hun a thet hang phamaw sa tuan ngawl hi. Ngua a zu bua hial zonghin thinngim tuan ngawlin a nga, nga tawntung hi. (Isai.26:4, lsai.26:3, Pau.3:5-6, Ps.118:8-9, Jer.17:5-8)\n(5) Topa Pathian bia in (Worship Him)\nTopa Pathian in keima ngawl pathian dang bia heak vun. Vantung ahizong, leitung ahizong, leinuai tui sung ahizong, note atu in milim vawt heak vun. Milim bia heak vun, amai ah kun heak vun, ci hi. A minthang Topa min pok vun a, thiangtho Pa hong kilat (kilangh) ciang a mai ah kunsuh tu hi. Pathian sia thaa hi, ama a biate in thaa taw ahizong thumaan thutak taw ahizong bia tu hi. Topa bek thiangtho a, minam theampo pai in ama bia tu hi. Banghangziam cile ama thumaan khensatnate mihing theampote in mu siat tu uh hi. (Pu.20:3-5, Ps.29:2, John 4:24, Rom.15:4)\n(6) Topa Pathian vaangletna kilanghsak in (Glorify Him)\nNote pumpi sia note neisa hi ngawl a, Pathian neisa hi. Ama in manh pia aa, hong lei sa ahikom na pumpi uh sia ama minthan natu in na zangh tavun. Na vawt papo, na neak na dawn papo Pathian minthanna hisak vun. Na pha na sep uh te sia mihingte in a mu ciang vantung a om na Pa uh a pok natu in amate mai ah na khuavak uh taang sak vun. Jesus in a nga tam mamate na nga uh ciang ka Pa minthanna kilanghsak a, keima nungzuite na suak tu uh hi, ci hi. (ICor.6:20, I Cor.10:31, Matt.5:16, John 15:8).\nLeitung ah biakna nam lian thum te in leitung atu ahizong, amate biakna tu ahizong kihilhna thu tampi nei tek uh hi. Tua thute sia thupi sa mama in thipui ngam liang uh hi. Tua kihilhna laite simin nuntakpui uh a, leitung ah mipil, miciim, mihau, milian tampi suak uh hi. Buddha biakna biate bang in hanciam leang pathian kisuak thei hi ci liang uh hi.\nTuni ei zongh pathian kisuak zo liang ngawl tu ahihang hanciam tu thu tampi om hi. Hanciam in sepna taw nuntakna in a hanciam ngawl le a seam ngawlte sangin thupi zaw veve hi. Pathian in zongh thupha hong piak ciang hanciamna le sepna tungah kidoppha hi.\nTua ahikom eite atu in kihilhna thupibel teng sia Lai Thiangtho bu sungah om hi. Tuate hanciamin sim a, simna bangin a nungta thu um mite hi tek tu thupi hi.\nPathian tung vawt tu thu om bang tel in, tua telna taw nisim vawtin nuntakna taw Pathian ompui le Pathian piak thupha tampi a saangte ih hi tu hi.\nA zom hanciam lai tawng….\n2013 kum a kipan\nmission sep tu zia\n« Alpha pan Omiga\nSuang Lungtang pan Satak Lungtang »


timestamp: atn

url: =Cuba gam makai Fidel Castro’ tangthu tomkim ~ TK Lian :: ZOMI DAILY\nposted on 27 November 2016 at 1:46 pm Lomkholna: News, Thangkhanlian\nNov. 27, 2016: Cuba gam-a kilaihgawpna piangsak makai (revolutionary leader) leh Cuba gam mi khat bek deihna tawh ki-ukna panin tangpi tangta kikim-a ki-ukna (commnist) gam a piangsak Fidel Castro si hi. A tangthu tom kim hih bang ahi hi.\n*1962: Aug. 13 in Bairan, Cuba ah piang hi.\n*1945: University of Havana ah Law sin in, 1950 in buaih ngah hi.\n* 1952: Fulgencia Batista in USte huhna tawh zawh thawh thu tawh thuneihna (coup d’tat) la in, galkap tthuneihna tawh gam uk hi.\n*1953: Kilaihgawpna a deih pawl khat tawh 1953 in galkapte phual sim sawm uh a, sim zo loin kiman in thongah kikhum hi.\n*1955: Kumpi’ maisakna (amnesty) ngah in Mexico ah galtai a, tua munah Che Guevera tawh kimu hi.\n*1955: November 25 in Granma kici teembaw tawh Che Guevera kihel in galkap tawm khat bek guerrilla a kici 82 tawh Cuba zuan dingin pai uh a, Dec. 2, 1955 in galkap 81 Cuba tung uh hi. Baptista’ galkap ten na suam uh a, mi 81 lak panin 61 in sihna tuak uh hi.\n*1958: May 20 in Batista in Fidel thahna dingin “Operation FF – Fin de Fidel or End of Fidel” kici ni 76 sung galdona nei hi. La Plata kicihna munah Fidel in Command post bawl a, June 1958 in US ten Baptista a piak galdona vanleng zangin Fidel’ makaih kumpi lehdote (rebels) bomb kikhiat hi. Ahih hangin Baptista’ galkap ten La Plata mu zo lo uh hi.\n*1959: January 1 in Fidel galkap ten Baptista’ galkapte zo gawp uh a, Baptista galtai hi. Fidel in kilaihgawpna a pian’sak ding a sunmang tangtung ta ahih manin liangko kikim-a ki-ukna (Communist) tawh vaihawmna len phuankhia a, Prime Minister zaa len hi.\n1961: US in Fidel thah theihna ding leh Fidel’ ukna laih ding hanciamna tawh galkapsiam kiguaite (mercenaries) zang a, hih CIAte galkap guaih “paramilitary group Brigade 2506” kici ten 17 April 1961 in Bay of Pigs va sim uh a, guallel dipdep uh hi.\n1962: US in Fidel laih ding leh a thah ding sawm tawpsan lo ahih manin Fidel in Russiate’ huhna ngen a, Soviet Union (tu in Russia) tungah huhna ngen hi. Hih hun pen Cold War nasiat mahmah hun hi a, Soviet Union ngimna dingin US in Italy leh Turkey ah Jupiter ballistic missiles kici a koih manin Soviet makai Nikita Khrushchev in Cuba ah nuclear missiles ni 13 sung (October 16–28) koih hi.\nHih thu hangin buaina lianpi Cuban Missile Crisis ahih kei leh October Crisis zong a kici hong piang a, USte spy vanleng U-2 khat leh vanleng khat Soviet ten a kapkhiatsak a, khatin sihna tuak hi. Buaina hong nasia semsem a, leitung in nuclear galvan zanga kidona na ciam kha dek mahmah hi.\nNuclear galvan kizang leh a gualzo leh guallel om lo ding cihna tawh Soviet President Nikita Khrushchev, Russia ulian Anastas Mikoyan, Rodion Malinovsky, Issa Pliyev, Georgy Abashvili leh Cuba makai Fidel Castro leh Che Guevera ten US President John F. Kennedy, Robert McNamara, US ulian Maxwell D. Taylor, Curtis LeMay, George Whelan Anderson Jr., Robert F. Kennedy, Amintore Fanfani (Italy) leh Cemal Gürsel (Turkey) ten kihona nei uh hi. US in Turkey leh Italy panin missile a koihte la khia a, Soviet in Cuba panin missile la khia a, Soviet leh US in Cuba sim lo ding ci-in kamciamna leh thukimna nei uh a, US leh Soviet in a kihona ding uh nuclear hotline bawl khia uh hi.\n*1990 in USte gimna leh sunmang hong tangtung khongkhong a, Soviet gam pen gam tampi in hong kikhen hi.\n*1976 in Fidel in President zaa hong len hi.\n1998: Pope John Paul in Fidel kimuhpih hi.\n2006: A dam lohna hangin a sanggampa Raul Castro’ tungah thuneihna ap khia hi.\n2008 in Raul in President hong len hi.\n2015 in US in Cuba maibiak in US leh Cuba in a ngeina bangin kizopna (relation) nei kik uh hi.\n2016: Nov. 25 in leitung nusiatsan ta hi.\nPrevious: Malaysia misi luanghawm sungah RM20,000 manneiding vankham kimu\nNext: Malaysia ah naupang deihdandan kileithei cizen veh aw ~ ZD\nZak nop ei maw Fidel tangthu amah bang Galsiam Galhang Zomi sungah ki sam hi Zomi ah ZOMI min tawh Galkap siam min thang om in hong makaih ding mun dangah Training selo Zogam zaipi om tua lai mah ah Training hong pia lel i gam giat ah galdo pah ding hi leng a ut alunglut ki tam mahmah ta khangno te lak ah\nTumtaipak leh Heisapak ~ Lengtong Pauno


url: =Lorry mawtawpi khatin palik numei khat denglum khadektak :: ZOMI DAILY\nposted on 27 March 2018 at 12:00 am UTC+9:30 Lomkholna: Malaysia, News, Sawltak, World\nMalaysia, Kuala Lumpur khuasung ah tuni Monday zingsanglam in lei apua Lorry mawtawpi khatin palik numei khat denglum khadektak cih NST pan kiza hi. Tuni Monday zingsanglam 10am hunpawl in Jalan Bukit Jalil ah thupiang ahihi.\nLorry mawtawpi pen lei adimin apua hi a, Police Inspector Nur Syahirah Ahmad ii a mawtawhawl makhelhding in akithawi laitak in hoihtak hawlthei nawnlo in akipuksuk hiding kici hi.\nPolice numeinu ii ahawl mawtaw pen Honda Jazz hi a, Lorry apuksuk ciangin anunglam dengkha in zangawp hi. Ahi zongin Honda Jazz sungah ahawl in aom paliknu pen denglum khalodeuh in suaktathei bilbel hi.\nTua paliknu pen kum 28 aphakhin khat hi a, Serdang district police headquarters Commercial Crime Investigation Department ah investigating officer asem ahihi. Tuni zingsang in nasem kuandingin apai laitak in lamkal ah atuahsia ahihi.\nTua paliknu in agenna ah Accident apianmadeuh in tua Lorry in Left Lane panin hong makhelhsawm in Horn hongtum sansan hi. Lorry Driver in tamveipi Horn hongtumsan a, ahi zongin amun ottheihpak nading omlo hi.\nTuakawmkal ah themkhatkhit ciangin tua Lorry pen hongtuksuk a, ka mawtaw ii anunglam hongdengkha cih kaphawk hi. Ahi zongin ka mawtaw ahawl in katutna lamsangpen hongdengkhalo bilbel hi ci’n genkhia hi.\nAgeinai ah aom Bystanders te’n ka pusuahtheih nadingin hong huhsawm uh a, ahi zongin mawtaw kongkhak pen awkcip hi. Anunung ah Car Window panin apualam ah ka pusuak khiathei cihi.\nKa mawtaw pen asiatzancip hangin, ami bangmah kaliamloh pen ka lungdam mahmah hi ci’n Jalan Bandar Traffic Police Station ah Police Report abawlkawm in genkhia hi.\nTua Lorry pen lei apuasa in Bina Form Sdn Bhd Constrution panin apaikhia hi a, Puchong lam zuandingin apailaitak ahihi. Lorry Driver pen accident apiankhit ciangin taimangcip ahih manin, aki zonsan laitak hi ci’n City Traffic Enforcement and Investigation Department chief Assistant Commissioner Zulkefly Yahya in genkhia hi.\nLorry anei Company te kiangah Police te’n thu zasak in, tua Lorry Driver pa kantheih, mattheih nadingin ahanciam laitak uh ahihi. Sawltak #zomidaily\nPrevious: Kum 11 apha naupang William Maillis in Stephen Hawking Khial hi ci\nNext: Papi khatin kum 12 aphapan atanu buan ahih manin kum 40 thongkiading\nMalaysia gamsung ah June 30 khitzawh gamdangmi te Rehiring Programme beitading


url: =Korin Masa 10 | Siantongluan.net\nKorin Masa 10\nKorin Masa 10 |\nSanggamte aw, Moses a zui i pu i pate tungah a piang thu na phawk ding uh ka deih hi. Meiipi in amaute khempeuh na hu a, a vekpi-un nuamtakin San Tuipi na kantanzo uh hi.\nMeiipi sung leh tuipi sungah ama nungzui a suak dingin Moses sungah amaute na kiphum uh hi.\nA vekpi-un kha tawh kisai an ne uh a,\na vekpi mahun kha tawh kisai tui na dawn uh hi. Bang hang hiam cih leh amaute a tonpih, kha tawh kisai suangpi panin tui na dawn uh a, tua suangpi pen Khrih ahi hi.\nAhi zongin amaute a tamzaw tungah Pasian lungkimlo ahih manin gamsung tengah amaute luanghawm kithehzak hi.\nAmaute tungah a piangte khempeuh, eite-a dingin hilhkholhna ahi hi. Amaute bangin a sia nate i deih kei ding a,\namaute pawlkhat in a biak bangin milim i bia kei ding hi. Lai Siangtho in, "Anne zune dingin mite tu uh a, tua khit ciangin a lam dingin a ding uh hi," na ci hi.\nAmaute pawlkhat bangin numei tawh paktatna i gamta kei ding hi. Nikhat thu-in mi tul sawmnih leh tul thum a si uh hi.\nAmaute pawlkhat bangin Topa i ze-et kei ding hi. Gul in amaute na tulum hi.\nAmaute pawlkhat bangin Pasian i phunsan kei ding hi. Vantung mite in amaute na sulum hi.\nLeitung beikuan hun sungah a om eite-a dingin hih thupiangte i etteh ding thu hi a, eite hilhkholhna dingin lai sungah a kiciamteh ahi hi.\nLungkip takin ka omzo hi, ci-in a kingaihsun mite a pukkhak lohna dingun kikem uh hen.\nNa tuah uh ze-etnate khempeuh pen mite tuah ngeingeite mah ahi hi. Pasian in citakin a thuciamna lenkip ahih manin note thuak zawhloh ding ze-etna hong tuaksaklo ding hi. Ze-etna na tuah hun uh ciangin zong na thuakzawhna ding uh thahatna hong guanding ahih manin na suahtak zawhna ding uh lampi hong honsak ding hi.\nTua ahih manin lawm itte aw, milim biakna pelh un.\nThu ngaihsunthei mite tungah thugen bangin a hong gen ka hi hi. Ka thugente nomau mah in na ngaihsun tawm un.\nNekkhawm bawlna-ah leenggahzu hangin Pasian tungah lungdamna ko-in i dawn ciangin Khrih sisan hangin thuphate eite in zong a ngahkhawm cihna hilo ahi hiam? I balnen anlum i nek ciangin zong Khrih pumpi hangin thuphate mah a ngahkhawm cihna hilo ahi hiam?\nAnlum khat bek hi a, eite mi tampi hinapi-in tua lum khat bek mah nekhawm ihih manin eite pumkhat bek mah ihi hi.\nIsrael mite thu ngaihsun dih un. Biakna sa a ne khempeuh pen biakna tau tungah Pasian biakna thu-ah a kipawl hilo ahi uh hiam?\nHih bang ka cih ciangin bang ka cihnopna ahi hiam? Milim ahi a, milim biakna sa ahi zongin thupi hi, a cinuam ka hi kei hi.\nKa cihnopna pen, lawkite in gan a gawh uh ciangin dawi a biakna uh hi a, Pasian a biakna uh hilo hi. Dawi biakna-ah note na kihel ding uh ka hong deih kei hi.\nNote in Topa tawh nekkhawmna hai sung pan leh dawi tawh nekkhawmna hai sung panin na dawnkhawm thei kei ding uh hi. Topa tawh nekkhawmna an leh dawi tawh nekkhawmna an zong na nekhawm thei kei ding uh hi.\nA nih tuakah kihelkhawm lehang Topa a hehna dingin a gamta ihi ding a, eite pen Topa sangin i hatzaw het kei hi.\n"Ka ut peuhpeuh ka hihtheihna ding thu om hi," a ci omkha ding hi. Ahi zongin na khempeuh ka hihding kilawmlo hi. Na khempeuh hihtheihna ding thu a om hangin a kihihthei khempeuh hihna in midangte hoihna ding piangsaklo hi.\nA kuamah peuh in note angsung ding bek zong kei un la, midangte phattuamna ding zongzaw un.\nNa lungsim uhah kisuanna a omlohna dingin sa zuakna-ah a kizuak sa peuhpeuh bang sa ahi hiam, ci-in dong se loin na ututun na nethei ding uh hi.\nBang hang hiam cih leh Lai Siangtho in, "Leitung leh a sungah a om khempeuh pen Topa-a ahi hi," na ci hi.\nThu umlo mi khat in an nekpih dingin hong samin tua an ne dingin na pai leh, na lungsimah kisuanna a omlohna dingin bang sa ahi hiam, ci-in dong se loin ne lel in.\nAhi zongin mi khatpeuh in, "Milim biakna sa hi," hong cih leh, tua a hong gen mipa na khualna leh nangma lungsim nopmawhna a omlohna dingin ne kei pah in.\nNangma lungsim nuamlo ding cihna hiloin a hong genpa lungsim nuamlo ding ahih manin ne kei in, a ci ka hi hi. Mi pawlkhat in, "Bang hangin kei gamtatna ding mite ngaihsutna in hong khaktan thei ding ahi hiam?\nKeimah in Topa tungah lungdamna ko-in ne ka hih manin tua ka lungdam kohna thu-ah bang hangin hong kimawhsak thei ding ahi hiam?" cithei khading hi.\nTua ahih manin keimah in ka hong gennop thu in: Na hihna khempeuh uh, nekna dawnna-ah ahi zongin Pasian minthanna dingin na hih un.\nJew mi ahi a, Gentail mi ahi a, Pasian pawlpi mi ahi zongin na lungnopmawh saklohna dingun na gamta un.\nMite in hotkhiatna a ngahtheihna dingin ka sepna khempeuhah keima angsung ngaihsun loin mi khempeuh phattuamna ding hanciamin, a kuamah peuh a lungkimna dingin ka gamtat mah bangin note zong na gamta un.\nTedim Lai Siangtho / Laibu: Korin Masa 10


url: =Vondeih Kep Ding – 133 (Dimno’ Pa) :: ZOMI DAILY\nposted on 13 February 2018 at 10:54 pm Lomkholna: Article, Paukhankap\nGam khat a khantoh theih nadingin thukhun hoih a kisap ban ah makai hoih a neih ding uh zong kisam sa ing. Tua mah bangin khua khat khantoh nading zong hausa hoih kisam a, innkuan khat khantoh nading zong pa hoih, nu hoih kisam hi. Innkuan khat ah pa ahi-a, nu ahi zongin a ginat kei leh tua innkuan pen kiam pah hi. Tua bang mah in gam khat ah gam makaite a hoih kei leh tua gam zong kiam suk pah hi.\nNorth leh South Korea gam te economy kimakiah zia ka theihsun tawm hong gen nuam ing. Numbers tam kihel simsim in cin, la ngaikawm in na sim leh na tel loh khak ding lung himawh ing.\nSouth Korea pen1960s kiim pawl in leitung ah gam zawng penpen hi phial a, ahi zongin kum 2004 ciangin a gam GDP uh $ 1 trillion ah hong tung to-in, nung kum ciangin $ 1.4 trillion hong hi-in, tu laitak leitung economy ah no. 13 na hita hi.\nNasem 10,000 om na ah robots 632 bang om a, gam population tawh kizui in leitung ah robot tam penpen na gam zong hi lai hi. Germany ah 309 robots per 10,000 workers hi-in, technology lam ah a khangto mahmah Japan gam ah 303 robots per 10,000 workers bek hi zo pan hi. US gam ah robot kizang pen tawm mahmah lai-in, 189 robots pen 10,000 workers hi bek hi.\nNorth Korea gam GDP pen kum 2014 in $ 27.5 billion hi-a, South Korea gam a tawh i tehkak ciangin a zah 52 bang in South Korea te-a lian zaw tham pek mawk hi. Thutheite in a gen uh ciangin North leh South a kikhen cil kum1945 lai-in North Korea te GDP pen, South Korea te a sangin tam zaw hi, ci uh hi.\nMakai hoih nei leh makai hoih nei lo te makaih zia, limtak in kimu cian thei leh kilawm sa ing. Hun khat lai-in i gam zong Singapore sangin nasia zaw ci mah uh hiven, en lah thei kha ban khang ei mataw! Ei hun ciangin ei thieh khak bel sum zong in, maizum thuak in Singapore, Malaysia, Thailand cihte ah kileng khin gai ta hi. Malaysia te bang i gam ah sum thalawh in hong zin hun uh zong om ngei, cimah hiven! Makai hoih i neih loh manin tuin i makaite in leitaw pek ah hong tunsukpih khin ta uh hi.\nHih bangin kong gen ciangin hong uk kumpite tung bekbek ah mawhna khempeuh na puaksak ding hong thei khin sam lo hi ing. Kong deih pen in makai hoih nei leh nei lo te hangin a piang thute na ngaihsut kak theih ding hi. Tua hi leh nang hun ciangin na makaih zia ding thei tuam ding hi teh!\nNa nu tawh, na nau tawh na vek un hong phawk mahmah ing. Na nau tawh milak khawng ah kam na kinialnial kei un maw!\nPrevious: The night and the day paradigm ~ Dim Lun Zam\nNext: Kiakmetna temta lengkhia in naupangno khat dengkha, alu phelnih kisuah


url: =Dongtuak laitak in ~ Peter Suumpi :: ZOMI DAILY\nposted on 17 April 2018 at 5:03 pm Lomkholna: Article, PeterSuumpi\n1941 kum, December 7 ni in lasakna pawi ah a om laitak Chester Nimitz kiang ah thukin phone hong lut hi. Phone asam pen American kumpi Roosevelt ahi hi. Kumpi pa in aphone langkhat pan in aw-ling deldel sa ing “ih Pearl tembaw khawlna Japan te in bomb hong khiatsak uh hi. Ih Pacific galkap tembaw te zong lauhuaina tuak hi. Nang pen Pacific galkap tembaw te a-uk thunei ding in kong koih ing. Hih tui galkap te pen ahonkhia zo ding in nang hong muang ing”\nPearl tembaw khawlna ah akisai nate ii sazian pen Nimitz tung ah hong ki-ap hi. Aman tua sazian sim ngamlo hi. Tembaw pi 7 tum hi, 6 ksia hi. Vanleng 450 kisia hi. Misi vekpi gawm pen 3800. Hi pen asia penpen hilo hi. Asia penpen in galkap te le gammi te ii lungtang sung ah lungkham dahna te ih vensiang sak zawh loh khak ding hizaw hi.\nNimitz in kumpi pa phone sam in “Mi tampi te in nasia takin dah mahmah uh hi. Japan te thahat lua uh hi. Ei American te pen Pasian in hong nusia khinta hiding hi ci in amau ngaihsun uh hi. Tua hi aa kei sepding nasep athupi pen in amau te aading hih dahna meeivom te sung aa akibucip lam-etna khuavak zonsak ding ahi hi.”\nLungdam bawl zandawn ni nitak in Nimitz hoihtak kiging in alungkia galkap te thapiakna Christmas thugenna khat hong nei hi.\n“Pasian in ei American gam pen hih bangin thupha hong pia in hong kem hi. Pasian in hoihtak hong vaihawmsak in atawm penpen Japan te khialhna thum hong khial sak hi. Azenzen in Japan te in tua khialhna thum teng lak ah khat bekbek akhiallo hizen leh Pacific tui galkap te ih nunta zo nawn kei ding hi. Tu in en un ei te, pacific tui galkap te nungta in hilai mun ah om lai hi hang.”\nNimitz ii thu konghonna in mi tampi te lungsim la hi. Mi khempeuh in athugen kammal khat nangawnazak khak loh ding uh pammaihsa in abul uh ngat in ngai dimdiam uh hi.\nNimitz in thugen zom lai hi. “Amasa khialhna in, Japan te in bomb khia in hong do hun pen nipi ni zingsang in hi citciat hi hi. Kituak tak in tua ni in galkap 10 lak-ah 9 pen tembaw tung ah omlo laitak hi. Hawaii mun khat peuhpeuh ah tawlnga in pai uh hi. Azenzen in tua ni hikei leh misi pen 3800 bek hilo in 38000 bang hi kha ding hi.”\nMipi te in hisa mahmah uh hi. Nimitz in gen zom lai hi. “Anihna khialhna in, Japan te in tembaw te bek susia uh hi. Tembaw khawlna mun te hong suksiat saklo uh hi. Azenzen in tembaw khawlna mun hong suksiat sak uh hileh ih neih lai tembaw te zong tuinawl ah ki koih theilo ding hi. Aki susia tembaw te zong ih abawl kik nading mun omlo ding hi.\nHih tembaw khawlna mun omlo hileh hih tembaw te tai tampi akigamlatna mun ah ih vabawl kul ding hi. Japan te in tembaw te ih bawl kik nading hun sawtpi hong pia in um na hi uh hiam.”\nMipi te in khut beng ziahziah uh hi. Nimitz zong thangah semsem athu gen hong zom hi. “Athumna khialhna in, Japan te in gal pan ih kidal nading le amau phu ihlak kik nading akisam penpen ‘sisan” hong hawi sak uh hi. Tua sisan pen in datsi ahi hi. Datsi ih kholna mun pen tembaw khawlna mun pan tai 5 khawng bek akigamla mual tung ah om hi.\nTua hun laitak in Japan gal vanleng khat bek tawh zong tua datsi khuk pen datsi takkhat zong aom nawnlo ding in ki susia thei lua hi. Tua datsi khuk hong suksiat sak uh hileh ih vanleng te ih tembaw te akizang theilo sik lompi suak lel ding hi.”\nHih lai mun pan in Nimitz in a aw hong sangsak in “Japan te in bang hang in hihzah tak in khialhna bawl uh ahiam? Khat bek in hong gen ning Pasian in eite hong huh hi cihna hi. Tua ahihman in Pasian in eite hong nusai lo hi. Ei te aman hong ompih lai hi.” Mipi te sung pan khut kibetna aw-ging pen vanging bang liang hi. Khutbepna ging te kampak hetlo hi.\nKha khat khit ciangin Nimitz makaihna tawh American tui galkap te in Japan te ii laksa ahi Marshall le Gilbert tuikhulh te hong lakik zo uh hi. Japan galkap tembaw 8 susia uh hi. Hi pen leitung galpi nihna sung ah American tui galkap te ii amasa pen gualzawhna ahi hi. Tua hun pan kipan in American galkap te in akia dipdep sa alungsim uh hong thalawp kik hi.\nKumpi pa Roosevelt in a dongtuak laitak in Nimitz zat ding lunghiang lo tak in na teel ngam hi. Hi pen anidang ciang in mite in hih bang gen uh hi.\n“Nimtz pen ahoih lam aa amuden (optimism) mi khat ahihlam kumpi pa in atheih man hiding hi. Nimitz in ahoih lam aa amuhna pen mitaw khat bang in aa ahoih lam aa apum muh mi hilo hi.\nAtaktak in Nimitz ii ahoih lam aa amuhna pen lam-etna, pilvangna le tei-na te tawh kikop hi. Tua ahihman in mite thalawp sak zo hi. Kumpipa Roosevelt in zong in akisap hun in akilawmmi khat teel thei hi cih pen tangthu tetti hong lak hi. Chester William Nimitz | Born – Feb 24, 1885 | Died – Feb 20, 1996 Laigelh masa: Yin Yu Sheng Lailet: Peter Suumpi\nPrevious: MP Pu Kham Khan Thang teelcing angahna Tonzang huamteng ah zinkawikawi\nNext: Pute Pate Gualtung tuan kidemna


url: =Tuni Pasian Kammal (April 2, 2018) :: ZOMI DAILY\nTuni Pasian Kammal (April 2, 2018)\nposted on 2 April 2018 at 10:12 pm UTC+8 Lomkholna: Biakna, Kammal, News\nTu in a hih leh, misite lak panin Khazih thokik khinzo a, a ihmu khinsa mite lakah gah masa a suakzo hi. (1Cor 15:20, ZSV)\n1) Lai Siangtho hun lui lai-in Pasian in a mite tungah anpaal ahi khai lakpan a gah masa hong pia un ci-in na gen hi. Pasian deihna om bangin anpaal a gah masa biakna tau tungah a kilui ciangin a kila nailo, lo-a om lai khaigah khempeuh zong Pasian adingin a siangtho suakin a kila nailo lo-a om lai khempeuh zong Pasian in theih pihin Pasian-a suak hi.\n2) Jesus Christ in “Kei mah in thawhkikna le nuntakna ka hihi” a cih mah bangin misite lakah amah a gah masa a thokik masa hong suak hi. Tua Jesus thawh kikna in a gen thute khempeuh thuman thutak a hihna kipsak hi. “Kei hong umte in a sih hangin a thokik ding hi” ci hi.\n3) Jesus si-in kivui-a a gen bangin a thawhkik bang tektekin amah a um nang le kei zong i sih hangin i thokik ding hi. Thu-um mite sihna in beina hilo-a, tawntung nuntakna dinga kipatna hi. Kei ka sih teh Jesus thawhkik bangin thokik taktak ding hi’ng cih kha muanna na nei nai hiam? Na neih nai kei leh tuni hun hoih pen ni hi. Upna tawh Jesus zuan in. Jesus thawhkik vangliatna in mimal kim hong lawng kha ngiatta hen. Amen


url: =Malaysia, Sibu aom zato khat meikang in mi 1000 bang ki taikhiasak ngeingai :: ZOMI DAILY\nposted on 18 November 2017 at 2:53 pm Lomkholna: Malaysia, News, Sawltak, World\nMalaysia, Sarawak State sungaom Sibu khuasung ah zato khat meikang ahih manin, zatolum cina leh nasem akigawm in mi 1000 bang patau in ki taikhiasak ngeingai cih theStar pan kiza hi. Meikat kipatna pen Sibu Hospital ii pasal cinate lupna “Male Medical Ward” pan hi a, akigawm in 18 Wards sung aom cina leh akemteng aki hemkhiasak ahihi.\nMeikatvai tawh kisai in meiphelh thunei Sibu Bomba acting Chief, Wan Kamaruddin Ahmad in agenkhiatna ah hih meikatpen tuni Saturday (Nov 18) zingsanglam 8:15am hunpawl in akipan cihi.\nMale Medical Ward aom Toilet Area ah akizang Air-con System te ii Blower te siacip in, tuapan in meikuang akipan cihi.\nHih meikat buaina hangin mihing akigawm in 1000 bang nawngkaisak hi. Lungmuanna aom nadingin Safety Reasons tawh 18 Wards sung aom cina leh nasem te ki hemkhiasak in, Hospital ii huangsung mun 3 ah ki omsak hi ci’n thunei te’n genkhia hi.\nPatau meikang om cih zingsang 8:19am hunin Distress Call hongki zasak ciangin Fire Engines 2 leh meiphelhding in Firefighter mi 19 in kidelhpah cihi. Firefighter te atun uhciangin tawmveisung in meikuang phelhsiang zopah uhhi.\nSibu Hospital director, Dr Ngiam Hie Ung in agenkhiatna ah meikuang aki phelhsiangkhit ciangin cina tepen amau lupna tektek ah 11am hunpawl in ki ciahsakkik cihi. Meikatna hangin asi leh aliambel kuamah omlo hi.\nAhi zongin meikat akipatna Male Medical Ward lamsang pen puahphat kulding, Maintenance bawlkulding leh meikatna hoihtak kancian kullaiding cihtengtawh tualam ah cinate pen amundang ah ki tuahsakphot hi ci’n Sibu Hospital Director in genkhia hi.\nMore: Malaysia, Jahor Baru ah Hospital meikang, mi 6 sikhin ~ ZD\nNungkum October khasung inzong Johor Baru aom Hospital khat meikang citciat hi. Tuahunlai in zato ah sinuamnai hetlo in ICU (Intensive Care Unit) inndawl sungah limtakin akikem khinkhian cina gimmahmah mi 6 takin sihlawh citciat uhhi. Sawltak #zomidaily\nPrevious: USA, Baltimore City ah Police Officer khat kikaplum, akappa kizonsan\nNext: Malaysia, Shah Alam aom Shopping Mall ah damiah lut, RM1.2 Million manneiding puakhia


url: =Johor Baru datsisai sungah pasalkhat adawtlum mi 4 te kuahiam cih kitheita :: ZOMI DAILY\nposted on 18 December 2017 at 9:58 pm UTC+9:30 Lomkholna: Malaysia, News, Sawltak, World\nMalaysia, Johor Baru datsi zuakna khatah zanni Sunday nitaklam in pasal khat ki dawtlum a, tua akidawtlup laitak Video pen zanni akipan tudongmah Social Media ah ki thehzak in, Viral gawp hi. Johor Baru, Taman Pelangi aom Petrol Station khatah thupiang hi a, tua adawtlum mi 4 tepen kuahiam cih kitheita cih theStar pan kizakbeh hi.\nPalik ulian ahi Johor police chief Comm Datuk Mohd Khalil Kader Mohd in agenna ah tua adawtlum mi 4 tepen kuahiam cih kitheicianta a, tulaitak Police te’n matding in alimzonsan mahmahlaitak hi ci’n Statement ah genkhia hi.\nAsipa ii aluanghawm pen zato ah kipuak in, Postmortem kibawlsak hi. Tuapan in Forensic te genna ah asihna ahangpen temtawh akidawtna hangin alungtang sukha in asi hi ci’n genkhia uhhi.\nAki dawtlup laitak Video akizaihna sungah BMW mawtaw khattawh adawtlum te taikhia uh a, ataikhiat laitak in Car Registration Number pen dawtvalval hi. Ahi zongin tua Car Plate Number WB79L ci’n adawkpen ataktak hilo, Fake Registration Number cisawnsawn hi.\nAhi zongin Police te’n tua mawtaw anei, Original Owner pen ki kankhiathei khin a, Car Registration Number ataktak zong kitheikhin cihi.\nAsipa ii mawtawzat pen Volkswagen Polo khat hi a, Petrol Station ah mawtawpei Tyres te Checking bawlding in akhawlsak laitak in aki dawtlum, mawtaw tawh aki taihlum ahihi.\nVideo: JB petrol station murder: Four suspects identified\nAsipa ii aluanghawm pen ameltheih tanau te’n tuni Monday zingsanglam in Hospital Sultan Ismail ii misi koihna Mortuary pan lakkhiattheih nadingin vaihawm uh cihi. Zingsang 10am hunpawl in Mortuary maiteng ah meltheih tanauteng kituah in ngak uh a, tualak ah azi ahiding in aki ummawh, puanvom asilh numei khatpen kapkapmai hi.\nTuabang in aomlaitak Media te omkawikawi cih akitheih ciangin adang numeikhat in mortuary security guard te hopihin, tua misiluang koihna huangsung panin Reporters te hawlkhiasak uhhi.\nAsipa pen kum 44 aphakhin khat hi a, aminpen “Ah Chiu” cih kiza hi. Amin pen Ah Chiu himawk ahihleh Chinese National khat hikhading hi.\nHih buaina apianlaitak ageinai panin amukha Witness khat ii genna ah hih kitotna pen akitawng mawkmawk kasa a, hihbangin mihing khatin anuntakna beilawh liangding in ka ummawhkha hetkei hi ci’n genkhia hi.\nPetrol Station ah nasem te’nzong agenna ah numei khatin Mandarin kampau tawh a awngzakzak kaza a, adendeuh ciangin apuakkham agingdam khatzong kaza cihi.\nMore: Malaysia, Perak ah Myanmar gammi Biak Sang Nawi ki thatlum\nTua apuakkham pen mithatte’n mawtaw tawh apaikhiatding ciangin losan “firecracker” alotphei uh hi a, Video sungah amukha te’n Bomb apuakkhamding sa uh a, lauthawngman mahmah uhhi. Tulaitak palik te’n hihvai alimkan mahmah laitak hi a, asawtlo in Update kizakik khading hi. Sawltak #zomidaily\nPrevious: Pian’zia mihing namnih te ~ Lengtong Pauno\nNext: Hong Kong ah nupi khatin atanu thatlum in apumpi semzangawp\nPu Sinthang Tonsing Tangthu a tomin


url: =Om Zia Siam Ni! | Tongsan\nMihing ii cih pen Pasian in a ma lim le mel sunin hong bawl ngiat ahih manin, ganhingte tawh ii kilamdanna ii neih ding thupi hi. Mihingte-in, ngaihsut theihna khuak le hinna (kha) kinei a, tua ngaihsut theihna pen mipil misiam, mihau mizawng ii zatdan kibang hetlo hi. Leitung gam tuamtuam ah Zomite kithehthang in, minam dang tuamtuamte tawh ii kinungta khawmin, nasem silbawl khawm hihang. Tua bang kawmkal ah a diakdiak in Zomite omdan, khawldan, annek tuidawn zia, mukpau kampau ii siam ding ka deih mahmah hi. Bang hang hiam cih ii omdan tungtawn in, midang te’n ong muhzia, na manphatna (value) hong ciangtan ding ahi hi.\nNa veng na paamte le naseppih minam tuamtuamten nang hong muhzia a om mah bangin, nang zong tuate na muhdan, na sandan le a manphatna (value) na muhna khat om ding hipah hi. Pawl khat pen hi phangphang / hi hamham in, gitloh le thusan theihloh a thuah om kha thei ding hi. Pawl khatte leuleu omdan, khawldan siamin, pau le ham zong hi-hiathiat in, thukhual in, picing ding uh hi. Tua nihte sung pan kua tawh kikhawl lecin nuam na sa hiam? Kua pen pilvai-a, zahtak huai hiam cih theih huai mahmah hi.\nEi Zomite midangte’ mitsuan (etteh) ii hih ding kong deih sak hi. Eimite sungah Tedim, Falam, Hakha, Mindat, Matu, Lusei cih bangin a tuamtuam in ii om banah, Tedim mite sungzong ah, Saizang, Teisang, Zo, Dim …cih bangin a tuamtuam in ii kikhen lai bek tham loin, nuntakzia, omzia a tuam ciat hi lai hi hang. Tuhun lam ciangin U.S. khawng a om eimite bangin,‘This is America’ ci-in, ut bang peuhin om in,” KEI” cih lungsim khat tawh kuamah thusim loin a om tampi om hi. American innkuan hoihte thei tatak leng, ‘omdan, khawldan leh nuntakzia “cihte akipan pilvang takin nuntak ding atu a tate-uh limtak kihilh uh hi.\nTua mah bangin Kawlgam mun tuamtuam ah Kawlte tawh teeng khawmin, veng le paam, tnntung inn nuai cih bangin teng khawm litlet hihang. Kumpi nasem, company nasem le ki-ukna lamah Kawlte bek tham loin, Sen Kala, Mangte nangawn tawh nasem khawm tampi ki om hi. Tuhun ciangin, gam ki-ukzia hong kilaih ta ahih manin, ulian zong tampi ii om khin a, tampi mah ii om lailai ding hi. I naseppih a neu a lian, mi tuamtuam ahih manin, tuate-in nang ‘Zomipa’ hong bangci muh uh hiam? cih nang le nang na kidot mahmah ding hi. Hih Zomi thuneu het kei, mi thupi khat hi, ci-a, hong kimuh theih nading a thupi mahmah thu bulpi thuhoih pawl khat kikum ni!\nHun Manna: Leitung gam khangtote, mi thupite, mipilte, gamuk gina khat peuhpeuh in ‘hun’ cih pen thupisak mahmah uh hi. Kawlgam zongah gamdangte makaihna zum le nasepna khat peuhpeuh le Kawlte makaihna etkaak leng, gengen kul lo-in, kithei pah lel hi. Kala gam pai le cin zong hun lap phalo-a, paina, tunna cihte pen za neihna, thuneihna dan khatin ngaihsun uh hi. Hih pen khantoh lohna hong lak thulian mahmah khat ahi hi. Tapidaw pawlpi sungah zongah meeting hun, Nipi hun, numei hun, khangno hun, nopna le dahna vai kikhopnate, lungdamkoh kikhop hun cihte ah hun i man ding thupi mahmah hi. Hun na man kei le Pasian a thupit ngaihsutlo na hih lam nang le nang kithei-in.\nKawlgam hun (nai), India hun (nai) zangh’ ung e! ci-a, hun lap zawhloh peuh kiphelhna-a, a zangh tampi om lai hi hang! Hih pen nuihzak huailo banah zat ding zong hi hetlo hi. Hun man tekin, hun tawh na seem le hang, ii masuan kitelh mahmah hi. Minute khat na zekai leh a zekai hi veve hi teh! Mawtaw zangh a pai ding na hi zongin, bus le khe tawh pai ding na hih le zong a hun tuat in la, hunlap ding hanciam in. Bung le bengin, na pai leh lampi-ah nawhsatak kipai ahih manin, mawtaw bang tawh na pai le lauhuai hi. Hunlap zawhloh nading khat a om zenzen leh naicin ma, minute 30, nai 1 ma-in, na upate, na naseppihte tung zasak tektek in.\nTeep, Muam, Neek: Na maipuak pan na lungsim puak zia kithei hi. A diakdiak in bang teep bang muam, bang dawn, bang nee, bang hai na hiam? cihte akipan na pu / boss le nanasep pihte in a lungsim tawngah hong muhna khat om khin pah hi. Zahtak huai maw / huailo, muanhuai maw / huailo cihte dongah hong om pah deudeu lel hi. Kamsung san ziazua ulian khat pen thupi ii sak nading haksa kha ding hi. Zu dawn boss na neih le zahtak kai phalo hipah hi. Kumpi ulian na suah ciangin, kamsan neinai, mit san neelnal khawng, makai gina suak thei mahmah lo hi, cih thei pah in.\nTua bang mite pen na khut nuai mite’n, na mai-ah hong zahtak bawl pong ding uh a, a lungsim tawngah hong en neu mahmah ding uh hi. Khaini, kwanza, kwanpong cihte khawngzang het kei le cin, na cidam mahmah zaw lai ding hi. Hihte pen kamsung cancer pian nading vanzat vive ahi hi. Eimi pawl khat ulian ong suah uh teh, zu khawng ong dawn mawkmawk ta zen uh a, zumhuai ka sa mahmah hi. I kam in ‘Pasian” ci-in, ii nuntak zia in Amah (Pasian) i lang panpan hi. Khangthakte kumpi’ nasep ong ngah uh ciangin, a pute uh tawh a kikholh theih nading ci-in, a pu tawh zu khawng ong dawn thei uh hi. Na tua cih leh na pu hangin, zakhanglo-in, na mai akikhak zaw ding ahih lam hong thei sak nuam ing. Zakhanna, mapaina cihte mundang pan hilo-in, Pasian kiang pan ahi hi. Tua manin Pasian mah tawh kilem ding hanciam sawm zaw in!\nKikhalna (Siikaan): Tuhun Zomite pen nidang Zomite ii bang nawn peuh mah kei hi. Tuhun khangthak Zomite pen, Kawlte saangin, kikhalna, pumpi ki-ukzawhna cihte peuh mahkithu pisim nawnlo mawk hi. Zu ii dawn leh zong a vaal a kaan in dawnin, zuhai, zukham kitam mahmah ta hi! Pasal cih thadah numei-in zong zu, bear kidawn ziahziah lel in,midang te-in, hong enneu beh sawnsawn ding uh hi. Tua ahih manin, khangthakte kingaihsun pha mahmah dih ni! Teep le muam, haai cihte na zat het kei-a, siangtho-in, namtui tiuteu den lecin, naseppihte le na boss te’n a lungsim tawngah, hong zahtak sim giugiau ding uh hi. Tua ahih manin khangthak Zomi makaite nasemte a kuama ciatin ii masuan ah Pasian’minthangsak ding, Zomi ii hihna gamtat, luhek tawh tetci pang zaw ta ding hi hang. I nuntakna tawh ii minam tawi sangin, ii biak Pasian’ min thangsak zaw dih ni. Pasian um,Pasian a muangte hi dan hi e, ka nuntakzia uh ci-in, kam bek tawh gen baba nawnlo-in, ii nuntakna tawh lakkhia ta ni. Zomite Topan thupha hong pia semsem ta hen!\n(By: Rev. Thang Khawm Pau, President of Cornerstone Children Academy, Tedim)


url: =A lamdang vanzat :: ZOMI DAILY\nposted on 18 July 2018 at 8:50 pm Lomkholna: News, Tdkhen\nTuipi tunga khualzinte lakah, “Mutiny on the Bounty” a cih tembaw khat pen a minthang mahmah hi. Tua tembaw tungah Bligh a cih pa pen makaipi, (Captain) ahi hi. A gitloh luat manin a nungzuite kipawlin a langpan uh hi. Tembaw neu khat tungah a mah leh a mah a pawlpih teng a khakhia uh hi.\nLangpang lamte in tembaw a ngah zaw uh hi. Tua bangin a paipai uhleh New Zealand leh South America kikal, Pitcairn tuikulh a tung uh hi. A tembaw ‘Bounty’ pen a haltum uh hi. Tua tuikulh-a teng mite pen gilo mahmah uh a, kum 10 a phakin tua langpang mite khat bek om lai-in a dang teng tuikulhmite in a thatlum khin uh hi. Tua a om lai pa pen Adam a cih hi a, a lawmte kithat khinin a mah bek a nungta lai ahi hi.\nNidanga a tembaw hal’ uh sungah singkuang hoih sim khat om a, tua sungah Lai Siangtho bu khat a om hi. Tua Lai Siangtho pen Adam in a sim’leh a piangthak ngiau hi. Tua banga a pianthak ciangin tua tuikulha teng mite’ lakah Pasian thu a hilh pah hi. A sawt lo-in khanlawhna piangin, tuikulh migilo hontang teng a piangthak khin-gai hi. Pasian in zatmawh khat beek zong a nei lo ahi hi.\nGUI-AWK LO KIK\nKhatvei Mark J. Goodger a cihpa in South Carolina ah Lai Siangtho kammal kigelhna laidalno (tracts)a hawm hi. Innkhat a lutna ah innteekte sapna, konggei-a ki mek siklong a mek hi. Kong kihong theilo ahih manin, huging a zak mateng a mekmek hi. Tualeh thakhatthu in kong hong kihong ngawh gawpin, innteekpa nak heh lua mai hi. Lai hawmpa in zong a laidalno a piakleh sut-ngawh gawpin thakhatin kong a kikhak nelh kik pah hi.\nGoodger’ maitang nangawn kong khak in a vatgawh kha lai hi. A kal kik ciangin laidal hawm mahin tua inn mahah va pai leuleu hi. Tua ni-in kongkhak manlang takin kihon ziau hi. A kal masa-a Goodger in a tracts hawmin, tua innkong a honpak lohna pen, amah leh amah a gui-awk lum dingin a kithawi laitak a na hi hi. Tua a laidalno(tracts) a sim phot tadihleh tua hunin a na piangthak pah ahi hi.\nKIPUMKHATNA IN SUAHTAKNA\nPrevious: Kuala Lumpur luisung ah tum 6 kisuahsa in akimu numei luanghawm pen Bangladesh gammi kici\nNext: Selayang vengsung damaih ataih Myanmar gammi 3 te amin ki pulakkhiata


url: =Myanmar, Irrawaddy Region sungah Bus nih kiphukha, mi 4 si, 13 liam :: ZOMI DAILY\nposted on 28 July 2017 at 10:11 am Lomkholna: Myanmar, News, Sawltak\nMyanmar, Irrawaddy Region sung aom Yangon – Pathein Highway lamzikpi tungah Express Bus golpi te nih kiphukha in mi 4 si cih kiza hi. Local Police te’n agenkhiatna ah Irrawaddy Region, Pantanaw Township sungah Wednesday sunlam in thupiang ci uhhi.\nAki phukha Express Bus tepen “Ye Aung Lan” leh “Saydanar Shin” kici khualzinmi te tuanna Bus golpite ahihi. “Ye Aung Lan” Express Bus pen Rakhine State, Thandwe Township panin Yangon zuanin atai hi a, adang mawtawkhat makhelhding in akithawi laitak in alanglampan “Saydanar Shin” Express Bus tawh kimai phutkhak uh cih Irrawaddy News te’n genkhia hi.\n“Saydanar Shin” Express Bus tungah atuang Passenger mi 3 leh ahawlpa pen aphualmah ah sipah a, adangzong Passenger mi 13 bang liamgawp uh ahih manin Pantanaw General Hospital ah kipuak uhhi.\nPantanaw General Hospital panin thunei te genna ah hih Traffic Accident tuahsiatna panin aliam tampitak zato ah hongkipuak mahhi ci’n genkhia uhhi.\nLocal Police te’n Express Bus tuahsiatna vai hoihtak kancianding uh a, Penal Code Section 304 (a), 337, 338 thukhun ombang in thu bawlding uh cihi.\nRelated: Yangon Yuzana Garden ah innteeng nasem numei kum 13 khat kibawlsia gawp\nKhuasung mite’n Social Media tungah agelhkhiatna ah hih Highway lamzikpi pen mawtaw nih apaithei dingin Two-lane Highway in akibawl hi a, ahi zongin lampi neulua mahmah ahih manin, mawtaw aki makhelhding ciangin lauhuai mahmah hi ci’n gelhkhia uhi. Sawltak #zomidaily\nPrevious: GZA pan tangkona: Zomite gal lianpen khat ~ Dr. Do Suan Mung\nNext: Singapore gamsung ah Malaysia gammi 2 Motorcycle tuahsia\nGullu Mual le Pilna Mual ~ Cope Suan Pau


url: =Ngeina Khengvaal Zogam Tuiciin Vaai :: ZOMI DAILY\nNgeina Khengvaal Zogam Tuiciin Vaai\nposted on 1 August 2015 at 5:52 pm Lomkholna: News, Zokhai, Zomi\nTu sungteng Zogam khuate khenkhat leh Zomite’ gimgii Khuapi ahi Kawlpi (KhahLii) Khua-ah cikmah-a atung ngeilo Ngeina Khengvaal ahihkeileh Akhonkheng Tuiciin hong tunna vaai leh thupiang bangbang kithuzaakna groups tuamtuam-ah hong kikhah ngeekngeek ciang-in naakpi-in lunghihmawhna leh ngaihsut hongtam mahmah-hi.\nTua kawmkawm mah-in Zomi minam kipawlna tuamtuam inzong sumlehpaai-tawh mapangding cihzong kiza zeuhzeuh ahihman-in tawmbang khamuanhuai zawdeuh cihtheih ahihi. Zomi Association Australia Inc. inzong mapang ngeeingeei ding-in ka’ lamen-a, mimal pantheihna-tawh amansa-in ka-om uhhi.\nZogam laaizang suahlam tumlam hongkhen Meitei Guunpi tung-ah akidawh leii khempeuh acimh, atolh khinphial hi-a, Laaitui-Tedim: Man Suang Leii-zong khuambulpi langkhat khikhaang zota kici-hi. Kawlpi khangsiah pan-in zaangbuh kipuak nading lampi abingcip hita-a, Meitei Guunpi kaantan-a kikawmtuahna nangawn abingcip theiding dinmun-ah Zomi buppi om giigeii laaitak mitkha-in kimu thei-a, naakpi-in lutang gik-hi.\nTonzaang, Cikha lam-ah ahihleh singtaangbuh baan-ah Lamka Khuapi lam pan-in Vaaibuh ngah nading lampi azia-om saam-a, Laaitui leh akiimteng, adiak-in Guun Gaal lam-a Zomi khuate-ah haksa mahmah taleh Vaaibuh-mah Mizoram pan-in ngah nading lampi om zawdeuh cihtheih ahihi. Akaal-a khuate-ah tulehtu-in neektawm akham mahmah, ankhing kham mahmah cihte nangawn-pen hih Tuiciin Guahpi hongtheu hetkei mawkleh leiding mahmah kizuak loding dinmuh ahihman-in ngaihsut-huai simsim-hi.\nZogam khanglam Hakha Khuapi-a inn kicimhte bangpen akeen amual cihzong hilo, cimh suk niahniah lelmawk mit-tawh I-muh ciang-in ngaihsut hongtam sak-hi. Zogam khuate khuazaang nangawn-a akicimh ahihkeileh innluu atamzaw cimh ahihkeileh khat leh nih cimh cihte kiza kawikawi-a, (kei akhangmoi laailua-zong hi ning-in) cikmah-a zaak ngeiloh mulkimhuai thupiangte-in Zomi Zogam hong nelhsiah laaitak-hi.\nZomite’ tung-ah hihbang thusia hongtunna aziak-pen nang leh kei’ hang hilel khamawhlo dinghi. Biakna hualpi paizia Pasian’ deihna-tawh kipelh-zong hikha mawhlo dinghi. Minam hualpi paizia, kipawlna tuamtuamte’ paizia sung-ah Pasian’ deih thumaan cihtakna omlo-zong hikha mawhlo dinghi. I’ thusuakte’ thugente “akhial” ahihlam Pasian-in honglak-zong hikha mawhlo dinghi. ???? hikha mawhlo dinghi cihciang-in “hi” cihna hilo-in ahithei, apiangthei upmawhna pulaakna ahihman-in ngaihsut akidanleh kitelsiam pahni.\nHih siatna dahna thupianna phual-ah mipum-a mapangthei sanggamte khempeuh Pasian-in ompih henla, lawhcinna-tawh phungvuh tahen! Naakpi-in thupi-hi. Tua mahbang-in biakna lamsang kipawlna ahihkeileh siampipawl-in naakpi-in Pasian’ tung-ah MAWHNA PULAAK-in ngetna, dotna leh thuumna neihding akilawm keitammaw kacici-hi. Israel minamte’nzong thumang mahmahlo, angsung bekbek, pumpi nopsakna bekbek, amau’ uut bangbang azuih pahpah ciang-in Pasian-in gawtna (punishment) pia zeel-a, tua hunciang-in aphual-ah mapang a-om mahbang-in biakna taau tuh-in Pasian’ kiang-ah ngetna, dotna leh thuumna bawl tangtang uhhi.\nTuni-in Zomi siampi-naseem khempeuh-in tuabang I-ngaihsun kha-hiam? Niangtui leh moh akibawl keileh, aksa saanpiuh akihuan keileh mohinga akihuan keileh antan thunget pai nuamlo cihbang I-om laai-hiam? Pasian-in hunlehmual zuui-in naseem-a, mawksep lo-hi. Aziak omlo-in bangmah bawl lo-hi. Nang leh kei hong bawlna inzong aziak, ahang nei-hi. “Ahihang ka’ Uppa ka’ thei-hi” I-ci laailaai-hiam? Thei napi-in athu awlmawhlo, thudonlo-in I-om laai-hiam? Naakpi-in ngaihsut-huai mahmah-hi.\nBangbang ahita zong-in, siatphual-a mapangte-in munbitdelhna ciang baan-ah, tua munbitdelhna phual-ah neek leh dawn, zatui zaha hong kisam totoding ahihman-in tuabang pankhoptheih namte kiciantak-in geel, gelhkhia-in sepsuah lehang muiibunh mahmah ding-a, tuipi gaal-a Zomite inzong mapang ding-in thalawp tuamding-hi ci-in ka-ummawh-hi. Hih siatphual pan-in Zomi honkhatte’ mapanna leh nasepna asia apha hongki langhkhia ding-in ka-umhi. Mapanna upazil tak-a kipawlna a-omleh kizasak-ni. Tuipi Gaal pan-in peek-nih, peek-thum longal gamtat-theih omtuan saamlo zeel-hi.\nTuipi Gaal pan-a lunghimawh,\nPrevious: Kawlgambup Pasian’ kiangah ciahkik hun mahmah ta\nNext: Kalay Myo: Tuicin Tung – Namthuam\nIndia gamsung ah School Bus khat kendang ah kiasuk in mi 30 si\nZAM Thupuak :: 21 Oct 18 (Khuado pulakna)\nChina ah pasal khatin naupangkhat inndawl 3 pan lawnkhia, amahzong tuaksuk


url: =Phamsa haibang ngakngak :: ZOMI DAILY\nposted on 23 February 2018 at 11:26 am Lomkholna: News, Tdkhen\nYokyo khuapi khanglam Chufu Kushu ah Yokyo Imperit Universty Professor, Eifaburo Uyeneno a cih sangsia khat a om hi. Ui tal pil mahmah Hachiko a kici khat a khawi hi. A uital tawh sang kah den a, sangpi gei meileng khawlna ah a ui nusia in, nitak sangtuah teh a ui tawh meilengah tuangin a ciah zel uh hi.\nTua bangin kum 4 bang a kizuih khit uh 1925 kumin a kikholh nunung pen uh meilengah Universty lam zuanin a pu tawh a tuang uh hi. A ngeina bangin meileng khawlna ah a ui nusia in sang a zuan hi.\nZum sung a tunzawh a sawt lo-in Eifaburo Uyeneno pen lungtang khawlin a si ngiau hi. A seppih sangsiate leh sangnaupangte in mawtaw tampi zangin Profesor-pa a tenna Chufu Kushu ah kha in a vui ta uh hi.\nProfesor pa a sihni in kuamah in a ui a phawkkha kei uh hi. A ui Hachiko in a hihleh a pu’ zot hun a ngak niloh hi. Amah in a pu’ sih lam theilo hi. A ui ciahpih a sawm’ uh hangin ut lo-in a pu mah a gal-et niloh hi. Tua bangin nitumin khua in a mialnelh zelzel hi.\nHih ui a mu peuh in hehpihhuai sa in nekding bangkhat peuh a pia zel uh hi. Mite’ napiak tawh kinaamtak’in kum 10 sung meilengkhawlna ah a pu ngak nilohin, 1935 March ni 8 ni-in a si ta hi.\nHachiko sih thu in Yokyo khuapi sung patau sakin mite hong pai ngeingai uh hi. Nikten, puansilh-a kipan a neih a lamh uh hong kengin ui kiangah a kiciang venvan hi.\nTua vante zuakin Ui phawkna in ama’ lim lianpi khat kisuai a, meilengkhawlna ah kikoihin, tu ni dongin Yokyo khuapi-a khualzin mite’ lungsim khoih pha pen ahi hi. Tdkhen\nPrevious: Malaysia Refugee vai khualzinna thukoh (Report) ~ Pu Zokhai\nNext: India gamsung aom Doctors te’n pasal luzangbawk golpikhat atkhiatsak


url: =Nulehnu Palehpa sanlohman in sangah suspended ~ MUC\nNulehnu Palehpa sanlohman in sangah suspended\nAdmin 11:32:00 PM Articles, ZOMI SDA NEWS\nLONDON—Naupang kum 10 pha minih pen asangvuah Nulehnu Palehpa te asanlohna hangin sang ni 5 suspended ngah ci hi. Hithupen June 20, 2019 ni-in apiang hi a asangvuah color zemdingin hi ginalo te limte akipiak ciangin Farrell kici pasalno khat in ken hih lim zemlo in ka om theidiam acihciangin Asiate in hipen sanglai hi tuabangin utleh utloh tawh kisailo ding hi ci in gen hi.\nLeitung sia semsem in thuhoih leh thuhoihlo kikhen theilo zahdongin hunte ongpai ahihman in kidop huai mahmah hi. Tua bek thamlo in nidang ciangin hisangin ong siazaw semsem lai ding ahihman in thungen in ki ap ciatni.\n1Nitawp ni hun pen a lauhuai hun ahih ding lamtak phawk in. 2Tuahun ciangin mite in amau angsung ding bek ngaihsunin, huaihamin, kisialin, kihisakin, mi zahko-in, nu leh pate' thu mangloin, lungdam theihna mel neiloin, biakna lungsim neiloin, 3mi khualloin, hehpihna neiloin, mi gensia-in, ngongtatin, kihtakhuai-in, thuhoih deihloin, 4ciampelin, thu khualloin, kiphasak gawpin, Pasian donloin pumpi nopsakna bek deihin, 5biakna thu a puathamteng zui napi-in biakna hangin vangliatna thu a omte deihlo ding uh hi. Tua bangin a gamta mite na pelh in. 6Tua bang mite pawlkhat, mite inn-ah va hawh khiankhianin, deihna nam tuamtuam leh mawhna lungsim tawh a kidim numeite na thuzawh uh hi. 7Tua bang numeite in thu a zakzak uh hangin a man leh a manlo khen theilo uh ahih manin thuman thutak thei zolo uh hi.


url: =NA LAMDANGPIPI A PIANNA MUN BERMUDA TRIANGLE - Laibu Saal\nHome > Thuluui/Articles > NA LAMDANGPIPI A PIANNA MUN BERMUDA TRIANGLE\nNA LAMDANGPIPI A PIANNA MUN BERMUDA TRIANGLE\nAgelh - Thang Khan Lian\nHih thu tawh kisai I kikup ma-in triangle pen kiu thum nei nam khat peuhpeuh genna hi cih tel masak ding kisam hi. Bermuda Triangle pen “Devil's Triangle” zong kici a, kiu thum (triangle) kawm tuah a, North Atlantic Ocean nitumna lam-ah om hi. Hih mun tengah galdona vangleng leh teembaw tampi mang in, a mang zia kithei zo lo hi. Bermuda Triangle kiim pen North leh South America, Europe leh Caribbean tuikulhte pan teembaw in lampi dingin nak zat mahmah hi. US Navy ten Bermuda Triangle pen om lo a, US Board on Geographic Names in zong hih mu nom lo hi a ci-in a nial hangun hih kiim-ah vanleng leh teembaw tampi mang khin ahih manin nial ding dan hamsa mahmah hi.\nBERMUDA TRIANGLE LIATNA:\n1964 in Vincent Gaddis in na lamdang tuamtuam tuanna magazine a bawl “Argosy” kici a gelhna ah Bermuda Triangle in kizopna kiu (vertices/vertex) thum - Miami (Florida peninsula/tui in a kimkot leitang), San Juan (Puerto Rico) leh Atlantic tuikulh laizanga om Bermuda tawh kizom sung teng hi ci-in na gen hi. Tua khit nunga lai-at ten Vincent Gaddis’ genna bang zui loin Bermuda Triangle gamgi leh a kiu in a uap phakna ciang pen 1,300,000 to 3,900,000 km2 (500,000 to 1,510,000 sq mi) in gol hi ci uh hi. Tua khit nungin hih kiu thum nei Bermuda sunga tuahsiatna a piang bang tawh kituakin lai gelh tuamtuam ten Bermuda Triangle a zai dan a tuam tekin gen uh hi. US Board on Geographical Names in hih mun pen om lo hi ci-in nial a, US government agencies gamlimte ah tuangsak lo hi.\nBERMUDA TRIANGLE HONG KIPAT KHIATNA/KIPAT CILNA : (ORIGINS)\nBermuda kiim-a pai peuhpeuh lamdang takin mang ziauziau hi cih September 17, 1950 in Edward Van Winkle Jones in“The Miami Herald (Associated Press)’’ sunga a laipaih (article) ah hong tuangsak hi. Tua khit kum nih khit nungin George X.Sand in US Navy ten training a neih lai un vanleng leh teembaw a hunkhop lamdang takin a mangna thu tawh kisai FATE magazine sunga, “Sea Mystery at Our Back Door” kici laipaih a hong gelh a, tuate sungah Fligh 19 vanleng, US Navy Frumman TBM Avenger torpedo bombers nga a mangna thu hong suaksak hi. George X. Sand' laipaih gelhna ah hih vanleng leh teembawte a mangna kiu thum pen tu-in Bermuda Triangle ci-a kiciamteh sunga mang ahi hi. Flight 19 vangleng a mangna thu April 1962 in “American Legion” magazine ah hong tuangsak leuleu a, a vangleng mang ma-in Flight 19 hawlpa Allan W. Eckert in, “Tu-in tupi kang sungah a leng lut dingin i kithawi a, na khempeuh a man khat beek om nawn lo hi. Ka omna uh koi lai hiam cih ka tel kei uh a, tuipi dum hi…Eh! Kang hi,” ci-in gen hi ci hi. Tua banah hih vanleng mangna thu a Navy board of inquiry ulian ten Flight 19 pen Mars (planet/Mars leitung) ah lengin mang hi ci uh hi ci-in George X.Sand in gen beh hi. February 1964 in “Argosy” ah hih kiu thum sunga thu lamdang piang kigelhte a um lote tel zawk semna dingin Vincent Gaddis in laipaih dang khat "The Deadly Bermuda Triangle" kici hong at pha kik a, Flight 19 leh a mang dangte pen Bermuda Triangle kiim sung mah-a mang hi ci-in gen a, tua khit 1964 in a laipaih a sauzaw in “Invisible Horizons” kici suaksak kik hi. Vincent Gaddis’ nasepna leh a upna a zuipihte lak-ah John Wallace Spencer (Limbo of the Lost, 1969, reprinted on 1973); Charles Berlitz (The Bermuda Triangle, 1974); Richard Winer(The Devil's Triangle, 1974) leh mi tampi kihel uh a, Allan W. Eckert in a gelh bangin Bermuda Triangle sunga na lamdang tampi piang hi ci-in gelh tek uh hi.\nBERMUDA TRIANGLE OM HI CIH UPNA NIALTE’ GENNA :\n1975 kum-a “The Bermuda Triangle Mystery: Solved” kici laibu gelh Lawrence David Kusche in Bermuda Triangle sunga na lamdang piangte tawh kisai gelh Gaddis leh mi dang tuamtuam ten a thu gen uh uang gen lua zawzen uh a, up zawh ding hilo ahih manin man lo hi ci hi. Kusche in research a bawlna-ah Berlitz' thuciamtehte leh a gente tampi tak tuahsiatna tuakte, tuahsiatna-a kihelte genna kitukalh hi ci hi. Kusche in a genna ah leitung bup teembaw neu – Yatch kicite tawh khualzinmi Donald Crowhurst pen lamdang takin mang cih pen thuman tawh kituak lo a, Berlitz in datsi pua teembaw khat ni thum sungin Atlantic teembaw khawlna ah a man’na thu a gen pen man lo a, a man’na pen Pacific Ocean hi zaw hi ci-in Kusche in Berlitz laigelhte nial hi. Tua banah Kusche in Bermuda Triangle sunga teembaw leh vanleng mangin a gente’ genna thute tampi mun dangah a mang hi zaw a, khuasiat man a mang hi cih thute tuangsak ngei lo uh hi ci hi. Kusche in Bermuda Triangle sunga teembaw leh vangleng mangte pen tuipi (ocean) danga mangte tawh teh in tawm mahmah a, khuasiat luat manin a mangtang uh hi lel dinga, 1973 in mi tampi in Daytona Beach, Florida panin vanleng a len’ khiat a muh hangun a mangna thu local newspaperte ah kituangsak lo hi ci hi. Tua ahih manin laigelh tuamtuam in hih Bermuda Triangle pen ngaihsutna man lo zangin a uang lua bangin mun lamdang hi ci-in gelh uh hi ci hi. 2003 in zong World Wide Fund for Nature in leitunga teembaw taina dingin mun lauhuai pen 10 a ciamtehna sungah Bermuda Triangle tuangsak lo hi. UK Channel 4 television program The Bermuda Triangle (1992)kici adingin John Simmons in a bawl, Geofilms panin Equinox series sunga kisuaksakna ah John Simmons kiangah marine insurance market Lloyd's of London ten a dotna bawl uh a, John Simmons in Bermuda Triangle kiim-a teembaw pai tampi mah suak ta in, mang lo uh hi ci-in dawng hi. Teembaw tam a pai zah leh vanleng tam a len zah tawh et in hih kiim-ah a mang tam lo hi ci-in gen beh hi. United States Coast Guard ten zong John Simmons genna thukimpih uh a, 1972 in SS V A Fogg teembaw Bermuda Triangle ah puakkham in, tum in, a tuang teng leh teembaw mang hi ci-in Bermuda Triangle thu tawh kisai laigelh ten a gen hangun hih teembaw tuahsiatna tuak a site’ luang leh teembaw themte man kizaih in, kikem hi ci uh a, a teembaw hawlpa cofee dawn in a hai a let lai maan kizaih a, Bermuda Triangle kiimah tuahsiatna tuak lo uh a, Texas tuipi pangah tuahsiatna tuak zaw uh hi ci-in gen uh hi.\nJune 27, 1976 in NOVA/Horizon episode “The Case of the Bermuda Triangle” kici ah hih Bermuda Triangle tawh kisai Science siam ten dawnna a piak ding uh kisam lo a, hih munah tuahsiatna a om bangin mun dangah zong piang kawikawi a, teembaw taite leh vanleng lengte a ngeina bangin pai in, a leng tam mahmah veve hi ci hi. Bermuda Triangle sunga na lamdang piangte a um lo research bawlte (Sceptical researchers), Ernest Taves leh Barry Singer cihte pawlin thu lamdang khat peuhpeuh Bermuda Triangle tawh kibang pianin laibu leh thupaih leh magazine a kibawl ciangin meet mahmah napi lai gelh ten thuman lo tampi kikhelsakin sumbuk ah kinak khot mahmah a, laibu tuamtuam, TV specials leh media tuamtuam in zong hih Bermuda Triangle kiim-a thupiangte nakpi takin gum uh hi ci-in gen hi.\nAhih hangin Bermuda Triangle pen na lamdang leh a pianzia tuam ngiat (real phenomenon) hi ci-a um ten hih kiim pen mun lamdang mah hi ci-in teci uh hih bangin pangin gum uh hi:\nBermuda Triangle tawh kisai thugelh ten na lamdang khat (phenomenon/paranormal), gthna: power (vangliatna) ahih kei leh sikha pen kimu thei lo a, science siamna tawh na lamdang khempeuh kigen tel thei lo a, tua mah bangin leitunga thupiang tampi pen mihingte pilna tawh tel zawh ding hilo hi ci-in gen uh hi. Atlantis continent pen a mang hi ci-in upmawh thu/phuahtawm thu (mythical) bangin kingaihsun Atlantis tangthu pen Bahamas gam-a om Bamini khua-a Bamini lampi ah suangin hong po khia a, hih pen pawl khatin Bermuda Triangle in huam kha hi ci uh hi. Edgar Cayce in Atlantis pen mang a kicih hangin 1968 in hong dawk khia kik ding ci-in na genkhol hi. Mi tampi in Bimini Road pen Atlantis hi a, kulhbaang, lampi ahih kei leh a pianzia (structure) tuampi in hong om ding hi cih upna na len kip uh hi. Pawl khat leuleu in beelkuang leng i cihte (UFOs) zong na lamdang mah hi a, Bermuda Triangle sunga thupiang a tel zawh loh mah bangin UFOs (Unidentified Flying Objects) pen kuamah in tel zo lo hi ci uh hi. UFOs tawh kisai a piandangzia Hollywood movie bawlsiam Steven Spielberg in science fiction film “Close Encounters of the Third Kind’’kici bawl a, hih film sungah Flight 19 sunga tuangte leh a hawlte (a kigawmin mi 19) pen gamdang mi/gammi a hilo “aliens” I cih ten a pimang danin a upmawh thu bawl hi. Na lamdang tawh kisai tangthu tuamtuam a gelh Charles Berlitz in Bermuda Triangle sunga vanleng leh teembaw mangte pen a mangzia uh ngaihsutna/lungsim-a tuatna (theories) tuamtuam - Natural explanations leh Compass variations cihte tawh na gen tel hi. Compass variation zangin Berlitz in a genna ah Bermuda Triangle sunga na lamdang piangte leh na mangte pen Bermuda Triangle in a lamdang mahmah hupna “local magnetic anomalies” kici a om man hi ding hi ci hi. Magnetic (compass) north leh geographic north kici pen mun pawl khatah mun neuno khat sungah kibang linlian in om a, tua sungah hupna nei om hi. Hih bang mun pen 2000 in US sunga om Wisconsin panin Gulf of Mexico kikal ah gitang (line) sungah om ahih manin Bermuda sungah zong hih bang om hi ding hi ci hi. Gulf Stream kici pen tuihat mahmahna lui hi a, hih tui pen tuipi dangte kibang lo a,thermohaline circulation kici Gulf of Mexico panin om a, Straits of Florida, North Atlantic dong luangsuk in hih kikal sungah thermohaline circulation kici om ahih manin tui tunga na (object) laam thei nam khat peuhpeuh laam in, tuipi tunga bawh vanleng neute leh gunkuang engine (set) kisiate laam thei a, a tui hanta (velocity) pen 2.5 metres per second (5.6 mi/h) hi a, hih lui (river) pen tuipi (ocean) sunga om ahi hi.\nNa lamdang um zo lo ten bel hih banga vanleng leh teembaw mangte pen ulian ten a kicianin a kan khiat zawh loh man leh a hawlte hihkhialna (human errors) hanga thupiang hi ci uh hi. January 1, 1958 in sumbawl mihau Harvey Conovar in zong Florida ah huihpi a nung lai takin a teembaw (yatch) hawl teitei a, a ngawngkhauh luat man leh a thumang loh (stubbornness) manin a teembaw tawh a mang tawh kibang lel hi ci uh hi. Tua loin 1502 kumi Spainte teembaw Francisco de Bobadilla zong huihpi hat mahmah (hurricane) in a nawk manin a si hi zaw a, Bermuda Triangle sungah a tai man hilo hi ci uh hi. May 14, 2986 in thakhat thu-in huih vot mahmah 32 km/h (20 mph) panin 97–145 km/h (60–90 mph) kikal a hat in “The Pride of Baltimore” a nawk manin tum a, tua bang mahin huih vot in 2010 in Brazil tuipi gei/luipang (coast) ah Corcordia teembaw a nawk manin tum hi ci-in na lamdang hangin teembaw khawng pen a mang hi tuan lo a, huihpi leh huihvot in a nawk ciangin a mang hi lel hi ci-in Bermuda Triangle sunga na lamdang piang um zo lo uh hi.\nBermuda Triangle sunga teembaw leh vanleng khawng a mang ziauziau mawk pen natural gas namkhat ahi methane clathtrate/methane hydrates kici a om man hi ci uh hi. Australia gam-a Laboratory experiments a kibawlna paninmethane hydrate phuan (bubbles) nangawnin tui gikna/sahna/tamna (density) kiamsak thei a, teembaw tumsak zo hi cih mu khia uh hi. Hih banga methane hydrate phuanin Gulf Stream tuipi nangawn nih in khen zo ding hi ci uh hi. Bermuda Triangle ah methaneeruptions (meimual buannawi/"mud volcanoes" zong a kici) piang thei zelzel ahih manin hih bang a pian’ laitakin teembaw a tai ciangin tum lianlian hi dingin misiam ten ummawh uh hi. USGS in laibu khat a khetkhiatna ah tuinuai-a om hydrates pen leitung mun tuamtuamah om kawikawi a, US leitaw-nisuahna lam-a om Blake Ridge tuipi pang kiim-ah zong om a, ahih hangin Bermuda Triangle sungah a beisa kum 15,000 sungin Bermuda Triangle in gas hydrate khahkhia lo ding hi ci-in ummawh uh hi.\nBERMUDA TRIANGLE SUNGA NA LAMDANG PIANGTE:\n1.Ellen Austin: 1881 in New York zuan dingin Ellen Austin kici teembaw kisia leh kuamah zat mel nawm loh (derelict ship) khat kiangah hong tai kha hi. Tua teembaw kisia kiang a tun in tua teembaw kisia mang ziau a, tua khit hong kilang kik a, tua khit a sawt loin mang kik leuleu hi. Hih thu tawh kisai London khuapi-a Lloyd ten a kan ciangin 1854 in Meta kici teembaw khat kibawl a, 1880 in Meta min pen Ellen Austin ci-in kilaih hi cih ciamtehna mu uh hi. Tua teembaw sunga tuang teng zong mang uh hi.\n2.USS Cyclops: (AC-4): US Navyte’ khangthu adingin gal kidona lo buanga si dingin USS Cyclops tuahsiatna hanga misi tam pen a, US Navy mi 309 March 4, 1914 in Barbados nusia in manganese ore pua I a tai a, mang hi. USS Cyclops tawh kibang pian mah a kibawl teembaw nih - Proteus leh Nereus zong Kidopi Nihna hun lai-in metallic ore pua mah mang kik hi. US Navy ten bel Bermuda Triangle a nawk man-a tum mang hilo-in a van puak a gik luat manin a tum hi zaw ding hi ci uh hi.\n3.CARROLL A. DEERING: Carroll A. Deering teembaw pen radio leh TV signal tawh kithuah in 1919 in kibawl a, Cape Hatteras kianga om Diamond Shoals, North Carolina ah January 31, 1921 in kinutsiatsan hi. Thu lengsawm 9rumours) kigen danin Carol A. Deering pen zuu namkhat Rum zuak ding a kikham lai-in tai a, tuipi sunga suamhat (pirates) ten na suam uh hi kici hi. Hih teembaw mang hun lianin SS Hewitt teembaw zong mang hi. Bermuda Triangle nawkin mang hi cih um lo ten tua khitin teembaw khat zong Carrol A. Deering taina lampi zui-in va taisak kik uh a, Carroll A. Deering pen SS Hwitt in a nawk manin mang hi ci a, Carroll A.Deering sunga tuang teng zong mang khawm hi ci uh hi.\n4.FLIGHT 19: Flight 19 pen training nadingin a kizang vanleng hi a, TBM Avenger torpedo bombers nga tawh kipawl in training a neih lai-un December 5, 1945 in Atlantic tuipi tungah mang ziau uh hi. Hih vanglengte pen tai 141 (miles) leng dinga leng khia hi uh a, tai 73 nisuahna lam-a om Fort Lauderdale phual-a bawh dinga leng hi napi uh a vek un mang uh hi. Hih thu tawh kisai US Navy ten kanna nei uh a, a tui bei-in a vek un kia hi dinga, a omna uh kimu zo lo hi ci uh hi. Hih vanglengte zong dingin vanleng dang khat leh mi 13 tuanna\nPBM Mariner a va kuan hangin a suanga tuang teng zong mang kik uh hi. . US Navy ten a zong dingte a kuan khiatun khuasia lua ahih manin PBM Mariner puakkham ding hi ci kik leuleu uh hi.\n5.STAR TIGER AND STAR ARIEL: BSAA Star Tiger pen Azores panin Bermuda zuan dingin leng khia a, January 30, 1948 in mang hi. G-AGRE Star Ariel pen Bermuda panin Kingston, Jamaica manawh dingin leng khia a, January 17, 1949 in mang hi. US Navy ten hih vanlengte hat len’ lua uh ahih manin a hawlte hih khialna hangin tuahsia hi ding hi ci uh hi. A vanleng khat pen Bermuda Triangle sung a leng lut lian a kipanin a hawlte tawh bangmah thu kiza thei nawn lo hi.\n6. DOUGLAS DC-3: Airborne Transport DC-3 (DST), number 16002 pen 1948 kumin kibawl a, San Juan Puerto Rico panin Miami zuan dingin leng khia a, December 28, 1948 in mang hi. A vanleng leh a sunga tuang mi 32te mang uh a, Civil Aeronautics Board ten a kan hangin a mangna hang ding a thu kithei zo lo uh hi.\n7. KC-135 STRATOTANKERS: US Air Forcete vanleng KC-135 Stratotanker aircraft kici vangleng nih Atlantic ah mang hi. US Air Force ten hih thu kan uh a, kiphukha uh hi ci uh hi. Ahih hangin Bermuda Triangle thu tawh kisai thu tampi a gelh Winer, Berlitz leh Gaddis in hih vanlengte a taikha uh hilo-in a kiatna mun uh tuam tek a, tuipi tung 160 miles (260 km) kigamla in kia uh hi ci uh hi. US Air Force ten vanleng them zong kimu a, a kitaihkha mah uh hi a cih hangun Kusche in lim takin research a bawlna panin US Air Force ten vanleng them kimu hi a cihte uh pen teembaw kisia sunga om tuipaan leh singthem hi cih mu khia hi.\n8. CONNEMARA IV: Sept. 26, 1955 in Atlantic leitaw lam-a om Bermuda ah teembaw (yatch) khat a tai lai-in huihpi hat mahmah (hurricane) in nawkin mang hi.\nBerlitz leh Winer in hih thupiangte tangthu in a gelhna uh-ah September 14-18 kikal in Bermuda ah Hurricane kici huihpi nunga, tua-in tuihual khauh mahmah piangsak ahih manin hih teembaw mang hi ci-in gen a, Bermuda Triangle thu tawh kisai a gelh kikna ah tuangsak kik leuleu in, Hurricane huihpi nung hi cih pen Barbados khua-a teng J.E. Challenor in hong laikhakna panin hong gen hi ci-in kitel takin gen beh hi.\nBERMUDA TRIANGLE PHAWKNA DINGA KIBAWLTE:\n• Sea World amusement park, Gold Coast (Australia) ah tuanna (ride) ding kibawl a, a min dingin Bermuda Trianglekici hi.\n• La phuahsiam Isao Tomita in Bermuda Triangle kiim panin a zak thute tawh kisai album khat bawl a, a min dingin“Bermuda Triangle” ci hi.\n• Fleetwood Mac in 1981 in “Heroes are Hard To Find” kici album bawl a, tua sungah "Bermuda Triangle" kici la dawng khat kihelsak hi.\n• Lasaksiam leh la gelhsiam Barry Manilow in Barry kici album 1981 in bawl a, la dawng khat "Bermuda Triangle" kici kihelsak hi.\n• Bermuda Triangle tawh kisai film masa pen 1975 TV movie “Satan's Triangle” kibawl a, tua khit nungin “The Bermuda Triangle” (1978), “The Triangle” (2001) leh TV miniseries “The Triangle” (2005) kici kibawl hi.\n• In Search of... season 1 episode 4 (1977) pen Bermuda Triangle phawkna dingin a kibawl ahi hi.\n• 1977 in Airport '77 kici tuahsiatna film in kibawl a, hih vanleng pen Bermuda Triangle ah a mangna phawkna dinga kibawl ahi hi.\n• 1977 Steven Spielberg in science fiction film “Close Encounters of the Third Kind” bawl a, Flight 19 vanleng hawlte dawksak loin Sonoran Sehnel Gam (Desert) panin leng khiasak a, Bermuda Triangle ah mangin Gobi Desert ah kimu kik in bawl hi.\nBERMUDA TRIANGLE SUNGAH VALENG TUAHSIATNA TUAK LEH MANGTE:\n· 1945: December 5, 1945 IN Flight 19 (TBF Avengers bombers 5) leh a sunga tuang mi 14 mang uh a, tua ni mahin Flight 19 zong dinga kuan mi 13 tuanna PBM Mariner BuNo 59225 mang kik leuleu hi.\n· 1947: July 3, 1947 in Bermuda Triangle Legend in B-29 Superfortress vanleng Bermuda mang hi ci hi. Hih thu tawh kisai kanna a nei Lawrence Kunsche in B-29 pen mang loin a mang pen Douglas C-54 hi zaw a, Florida tuipi nawlah huihpi in mut mang hi ci hi.\n· November 16, 1949 in B-29 vanleng Atlantic mangin a suanga tuang mi nih zong mang a, a kizon’ leh Bermuda panin tai 385 gamla ah vanleng hawlte gel kimu kik hi.\n· January 30, 1948 vanleng nasem (crew) 6 leh mi 25te tuanna Avro Tudor G-AHNP Star Tiger Santa Maria Airport, Azores panin leng khia a, Kindley Field, Bermuda ah mang hi.\n· December 28, 1948 crew member 3 leh mi 36 tuanna Douglas DC-3 NC16002 vanleng San Juan, Puerto Rico panin lengkhia a, Miami ah mang hi.\n· January 17, 1949 in crew member 7 leh mi 13 tuanna Avro Tudor G-AGRE Star Ariel Kindley Field,Bermuda panin leng khia a, Kingston Airport, Jamaica ah mang hi.\n· January 8, 1962 in USAF KB-50 51-0465 Atlantic panin leng khia a, US East Coast leh Azores kikal ah mang hi.\n· June 9, 1965 in 440th Troop Carrier Wing galkapte tuanna USAF C-119 Flying Boxcar Florida leh Grand Turk Island kikal ah mang hi. Vanleng hawl ten a tawpna dingin Crooked Island leilu lam, Bahamas (Grand Turk Island panin tai 177) ah a kizoppihte uh hopih uh hi. A kizon’ leh July 18, 1965 Gold Rock Cay, Acklins Island ah vanleng them bek kimu hi.\n· December 6, 1965 in vanleng hawlpa leh mi khat tuanna Private ERCoupe F01 kici Ft. Lauderdale panin leng khia a, Grand Bahamas Island ah mang hi.\nBERMUDA TRIANGLE SUNG TUIPI LAKAH TEEMBAW TUAHSIATNA TUAKTE:\n• 1800: USS Pickering teembaw Guadeloupe panin Delaware manawh dingin tai a, a sunga tuang mi 90 tawh mang hi. (Huihpi “gale” a kicite hangin mang hi dingin ummawh uh hi).\n• 1814: USS Wasp in Caribbean a tun dong thu kizasak thei a, tua khit a sawt loin a sunga tuang mi 140 tawh mang hi. (Huihpi “storm” a kicite hang hi dingin ki-ummawh hi).\n• 1824: 1824 in USS Wild Cat Cuba panin Tompkins Island zuan dingin tai a, a suanga tuang mi 14 tawh mang hi.\n• 1840: 1840 in Rosalie teembaw Bermuda ah mang a, a suanga lasa thei vasa eng (yellow) bel kimu kik hi.\n• 1918: March 4 1918 in USS Cyclops teembaw sunga a mi 306 tuanna Barbados , Maryland zuan dinga tai Bermuda ah mang hi.\n• 1921: January 31, 1921 in Carroll A. Deering teembaw, Captain W. B. Wormell in a makaih a, Diamond Shoals, Cape Hatteras kiang (North Carolina) ah kinusia in, a sunga tuang teng mang hi.\n• 1925: 1 December, 1925 in SS Cotopaxi teembaw in Charleston, South Carolina nusia in ni nih sunga tun’na ding Havana, Cuba zuan a, radio panin cimawhna zaksakna (distress call) a ngah khit nungin mang hi.\n• 1941: Nov. 23, 1941 in US Navy Seal mi 58 tuanna USS Proteus (AC-9) St. Thomas , Virgin Islands panin bauxite tampi pua in tai khia a, Bermuda ah mang hi. Tua khit in USS Proteus tawh kibang teembaw dang, mi 61 tuanna USS Nereus (AC-10) Dec. 10, 1941 in bauxite pua in St. Thomas panin ding khia leuleu a, mang kik hi. Research bawlsiam Rear Admiral George van Deurs in hih teembawte pen a lui luat manin a kisia hi ding hi ci pong leuleu uh hi.\n• 1963:Feb. 2, 1963 in mi 39 tuanna SS Marine Queen teembaw sulphur ton 15, 260 pua in Beaumont, Texas panin ding khia a, Feb. ni 4 dong thu a kisaksak theih hangun a ni guk ni-in mang hi. US Coast Guard ten bel hih teembaw pen bit lo a, tuipi ah tai dingin muanhuai lo hi ci leuleu uh hi. Final report in a genna ah hih teembaw pen lim takin kibawl lo hi ci uh hi.\n• 2015: Sept. 20, 2015 in SS El Faro in Bermuda Tiangle sunga om Bahamas ah mang a, a zong ten nasia takin zong uh a, tuipi nuai feet 15,000 ah mu kik uh hi.\nBERMUDA TRIANGLE SUNGA LEI LAM PANIN TUAHSIATNA TUATE:\n• 1969: Great Isaac Lighthouse (Bimini, Bahamas) leh a cingte nih mang a, kimu kik lo hi. A mang hun lai takin hurricance kici huihpi nung hi kici hi.\nWikipedia panin kong teisawn ahi hi.\nto: Cinpu Zomi <cinpuzomi@gmail.com>,\nCinpu Zomi <chinpuzomi@gmail.com>,\ndate: Wed, Sep 7, 2016 at 3:49 AM\nsubject: MUN LAMDANG PIPI A PIANNA MUN BERMUDA TRIANGLE\nLaigelhpa - Thang Khan Lian in Zomi eLibrary/Laibusaal ading in hong gelhsak ahih baan ah, Phalna hong piak ahi hi.\nItem Reviewed: NA LAMDANGPIPI A PIANNA MUN BERMUDA TRIANGLE Description: Rating: 5 Reviewed By: Cinpu Zomi


url: =Lawhcinna a piangsak na mipite hi ~ Hau Za Cin :: ZOMI DAILY\nposted on 28 March 2016 at 7:00 am UTC+9:30 Lomkholna: Article, Hauzacin\nPilna tawh makai semte in lawhcinna taktak a tunna dingin a mipite sepna leh hanciamna bek tawh lawhcinna cingtaak kingah hi cih tel mahmah uh hi. Tua manin mipite leh seppihte thalawpsak siam ding kisam penpen hi. Lawhcinna dinga nasem dingin mipi mah kisam pen leuleu hi.\nLaigelhsiam Mark Fuller in, “Banghangin America in Vietnam Gal Lel Hiam” cih laibu a gelhna sungah galkap makaite khempeuh in ‘gualzawhna bangci ngah ding’ cih a geelna uh, a tupna uh kibanglo hi, ci uh hi. Galzo ding ut uh, ahi zongin a tupna uh kibanglo, a sepnopzia uh kibanglo, a hoih vive ahih hangin a sepzia uh kibanglo kha zenzen ahih manin America in Vietnam lel mawk hi. Tua manin makaite leh mipite in lungsim khat a neih theih ding kisam mahmah hi.\nZomi sungah makaite lungsim leh mipi lungsim bangciangin kimu tuah hiam cih ka thei hi. Makaite ngaihsutna ciang mipi in a ngaihsutpih baan hiam? Amuhpih baan hiam? A telpih takpi hiam cih kidot huai mahmah ding hi. Theihna, ngaihsutna leh deihna, geelna te a kitheihpihloh, kimuhpihloh ahih leh bel lawhcinna cingtaak a kitangtun thei takpi ding hiam? ka ci nuam hi.\nMipi leh makai kizopna ahoih a om kei leh lawhcinna omlo ci ihih manin makai leh mipi sepzia ding bangci hiding cih tawm gensuk lai ni.\n1. Kua Koi ah?: Makai pil i cih in kua in bangsem leh bangciang kitung ding cih a theih kisam hi. Kua in kua tawh semkhawm leh lawhcinna gina pen ding hiam cih a suutsiam ding hi. Kua in koi pan sem leh lawhcing pen ding hiam cih a theih mahmah ding hi. A khiatna ah makai khat in a makaih mipi sungah kua in bang talent (siamna, theihna, sepzawhna, lunglutna, etc) nei hiam cih a tel mahmah ding kisam cihna hi. Makai pil khat in a mipite tawh kizopna hoihtak a neih kisam cihna hi.\nKizopna a neih kei leh a mipite in bang lungsimpua, bang ngaihsutna nei, bang lunglutna nei, bang uukna nei cih tello dinga, a sep siampen ding uh zong theilo ding hi. Mipi tawh kizop siamna a nei makai kisam cihna hi. Mi khempeuh in i lunglut lam ciat sem dingin a utlo kiomlo a, a lunglutloh lam sem dingin mi khatpeuh in haksa a sak bek thamloh a sepzia ding theilo in a seppatzia ding zong tello pah hi. A lunglut lam hipeuh leh a sep ngei kei leh zong a sepzia ding kan ngap mahmah lel hi kici hi. Tua manin kua koi ah cih pen tel mahmah ding ahi hi.\nMite lunglutna, lungsim luanzia bangci theih ding cih ciangin kihona, kikholhna, annekkhopna, kimawlkhopna cih khawng pan thu tampi kithei thei hi. Dotna leh dawnna tuamtuam kidot kiholimna pan zong kithei om hi. A lunglut lam thugenna hun neisak leng zong kithei hi.\nTua manin makai pil leh makai siam i cihte in zong ni khat sakhi thau banga sun khat zan khat thu a makai siam hilo in hun tampi, ni tampi, vai tampi mipi tawh a zatkhop ciang a siam hipan a, kisinna leh kitathiam tohtohna tawh makai gina a suak uh hipan hi. Makai lawhcing i cihte in bangzahta in amau leh amau mipi theihpihloh in na kisin ding uh hiam cih pen i telsiam toto ding hi.\n2. Pahtawi Siam Ding: Makai khat in mipi leh seppihte in lawhcinna dingin sem thei uh hi cih bek a tel ding hilo a, a sepnop mahmah ding uh zong a kisam hi. Sem thei napi sem ut kei le uh lawhcinna om tuanlo ding hi. Tua manin bangci leng mipi in thanuamtak in sem ngap ding uh hiam, bangci leng zingsang lol nuam ding uh hiam, bangci leng zansawt pipi zong hak ngap ding uh hiam cih pen makaite in a kan ding, a ngaihsut ding ahi hi.\nMipite lawpna ding in nasepzia leh mabun zia a gel siam kul hi. A kul leh a hun tawh kituak in a sepzia, mabunzia zong a laih ngam ding ahi hi. Mipi in haksa sa pipi in sakol tui neksak sawm banga nawk gawp ding hikhinlo hi. Zolsiam kul, kaih siam kul, hopih siam kul cihna hi.\nA tamzaw ah pahtawina leh thapiakna tawh mipi lungdam penpen a, pahtawi siam ding leh thapiak siam ding kisam pha mahmah hi. Lungdam cih den zong thapiakna leh hansuahna hituanlo a, kamsiam mawkmawk tawh hilo in lungsim takpi tawh lungdamna leh pahtawina in mite lungdamsak, thalawpsak, nasep lawpsak hi. Pahtawi hun ding, thapiak hun ding, zol hun ding, makaih hun ding a siam kisam cihna hi. Lungsim lam sin mi psychologist te in, mi khempeuh in ‘kei sep neucik khat nangawn hong kitheihpih, hong kipahtawi hi….’ cih theihpihna kideih ciat hi ci uh hi.\n3. Kua in bangci sem ding?: Mipi sungah lunglutna tuamtuam a kitheih khit ciangin makaite in kua in koi ah bangci sep ding cih a khentel siam kisam leuleu hi. Vai lianpi a makaih zo ding khat pen vai neucik semsak leng pammaih mahmah hi. Vai neucik a sem thei ding khat vai lianpi guan leng gim mahmah ding hi. Tua manin kua in bangzah sem zo ding, koi pan bangci sep ding cih pen thupi mahmah hi.\nMi pawlkhat pen a kikholhpih dente tawh nasep khat guan leng a sepsuah tampi pha a, a kipawlpih theih melloh khat tawh koih khawm leng seplah tampi nei thei hi. Mihing hong thalawpsak zong mihing mah hi thei a, nasep ding vai hong kiguan zong hithei hi. Seppih ut mahmahte tawh sepnop mahmah semkhawm tazen leng nasep liau mahmah ding hi. Tua manin kipawlna leh vai khat peuh ah ‘talent’ leh ‘motivation’ a thupina mangngilhloh ding ahi hi. A utlo pi leh a sem ngaplo pi khat lah sem thei in teh cih manin sep ding leh vai gina piakloh ding ahi hi. A mipi in a pang nuam khat pen makai semsak leng gan zual theilo sap mahmah bangin lehtai kik theizaw hi. Tua manin mipi in a pang den thei khat pen mipi mah in pang leh (ama’n) nuamsa zaw thei hi.\nMi a thalawpsak theite makai hoih ding quality nei hi cih mah bangin tua banga mi dang a huaisiam, a kaikhawm siam khat pen vai khat peuh ah a makai lamin koih leng a seppihte thapiak siam ahih manin a sep khat peuh uh zawhthawh mahmah lel uh hi. La makai siam vive lak ah a lawmte a huai deuh, a kaikhawm deuh khat om den a, tua makaihza pia leng a lawm dangte in amah tawh kithuahin a tavuan uh a zo mahmah den uh hilel hi. Mi pawlkhat leuleu lah amah bek tavuan pia leng a semzo zaw, a sem siamzaw, mi tawh sepkhop sang amah bek in a sem siamzaw om leuleu hi. Tua kikal makaite in mit ciim taka et ding ahi hi.\n4. Mi tawh kizopna liansak den ding: Makai khat ding cih pen a kholhpih ngei teng bek tawh a kikholh den ding hilo hi. Mi tuamtuam, mithak, mai thak tawh zong a kithuah den ding ahi hi. A mi hopih, a kikholhpih a zaisak semsem ding ahi hi. Ama khangual teng bek tawh kikhawlsiam cih bang makai gina suak ngeilo ding hi. Naupangzaw te zong kholhpih siam, upa pitel putek te zong kholhpih siam, naupang nangawn tawh a kimawl thei, a ciamnui thei mi kisam hi. Ama biakinn a kikhawm teng bek tawh kikhawl thei, ama lunglutna lam a lunglutteng bek tawh kikhawl thei cih bang hilo ding hi. Matutna lian leh maithak matutna dingin mi tampi, lungsim paizia tampi theih, zeeksiam, zol siam, hei siam kisam ahi hi.\nMi tuamtuam zia theilopi in makai a sem khat in a sawtlo in a makaihna sungah kitotna, kinialna, kithangpaihna, kihopih utlohna cih bang piangsak ding hi. A hang in a kigawm theilo tui leh sathau pen a tung leh a nuai ding omsak den hi. Makaite deihna khat bek a zui den ut teng leh makaite deihna kawcik mahmah bek neu a sa lua te kinawk ding hi. Tua manin muhna, deihna, gelna leh lungsim a zai mahmah kisam hi. Sum, hun, thu, kammal tampi bei khit ciang zong kizopna, kikholhna a piang nai kei leh a kigawm theilo, ngaihsutna a kibanglo om cihna hi. Mipi a tamzaw ngaihsutna khat a neisak thei makai mi in makai lawhcing ahi hi. A tup, a sawm mipi lak siam, musak thei, deihsak thei, khialah sak thei cihna hi.\nMipi sungah ama makaihna a ban zom ding leh mipi deihna a makaihzo ding mimal kua hiam cih makaite in a theih, a tel, a kankhiat a apattah ding uh ahi hi. Tua pen makai leh makaihzia a kilaihgawplohna ding cihna hi. Ukcipna hilo in mipi deihna a kalsuanpih ding mi cihna hi.\n5. Matutna ding lampi: Makai siam penpen i cih zong amah bekin matutna nei theilo hi. Mipi deihna amah bek in tangtut ngeilo hi. Amah tawh a sem khawm, a tonkhawm mipite in bang lampi tawnkhawm, zui khawm leh matutna kicing, lawhcinna cingtaak ngah ding cih a theih kisam hi. Kua in koi ah sem ding, kua in bangci sep ding, kua in kuatawh sem ding, kua leh kua kizomsak ding, kua tengin amah bek in sem ding, kua teng mitawh kipawla vai khat semsak ding cih khempeuh makaite ngaihsut ding ahi hi. Tua ahih manin matut ding i deih vai khat pen bangci sep ding, koi lampi tawn ding cih makaipipa leh makaite khentat ding ahi hi. Mipi te lunglutna leh thangahna te theitel in nasep vai tuamtuam sehdan, hawmdan a siam uh kisam ahi hi.\nNasep khit ciang, vai teng a kizawh khit ciang, bangci nung etkik ding cih zong tu hun ciang makaite tavuan lianpi ahi hi. I sepzia a hoih hiam, i sepzia ah kheel ding a om hiam, i sepna ah a kicinglo a om hiam…. cihte khempeuh etkikna khat neih hamtang ding ahi hi. Makaipa leh makaite khempeuh tu khawma tal dom liang maha et kik a kul hun om hi. Mipi tung pan “bangci na sa vua” ci a dotna tawh zong mipi te nopsakdan, nopsaklohdan cihte kithei thei hi. Mimal khat leh nih dotna pan zong i vai bangci hiam, a lawhcing hiam cih kitelna om thei hi.\nBangbang i gen zongin mipi huhna leh panpihna bek tawh a bul pan a tawp dong leh a ban ah (mailamah) vai omlai ding khempeuh a lawhcinna ding a kingakna khatbek om a, tua pen – MIPI tungah ahi hi. Mipi tawh a semkhawm siam peuhpeuh makai lawhcing, makai gina a suak ding ahi hi.\nPrevious: Pakistan ah Suicide Bomb puakkham, mi 56 sikhin\nNext: US gamsung khualzinna pawlkhat – 86\nKa comments ah proof readng hihlo pi in send kha pahpah ing. Correction ah “Cinpu awm” pen “Cinpu aw,” ding hi.\nOng pakya ngiat ing pen “Ong pakta ngiat ing” cih ding hi.\nTulai in na lai-atte khempeuh athulu hoih, na thumuhna leh thu pulakzia zong hoihsa in a vekin thukim ing. Topic sawm bang khitteh a laibu in bawl in hawmkhia pahpah lehang i gam ah ngaihsutna leh thumuhzia hong kheelzo ding zahdong in hoih sa in um ing. Thukim mahmah ing. Mikim in zong thukim ding upna lianpi nei ing. Ong pakya ngiat ing. 1960s lai in Buchnan hiam khatin in Moral Re-armament Association (MRA) aphuat lai in “Remaking The World” cih a laibu at tawh teh ing. Na topic na treatise na kician peuhmah sa ing.


url: =Sumlepaai sangin Pilna thupi zaw hi ~ Khoi Lam Thang :: ZOMI DAILY\nposted on 12 June 2012 at 2:38 pm Lomkholna: Article, Education, Khoilamthang\nMihing nuntak manphatsakzia (life value system) in i hanciamna, i thungaihsutna khempeuh hong uk ahi hi. I nuntakna ah bang thupi i sa hiam? A taktak in hauhna le pilna i cihte amah le amah in thupha hipah lo a, zatsiam leng thupha, zatsiam kei leng hamsiatna ahi hi. A nei a zang mite zatzia tungtawn in thupi thei a, zong thupil thei hi.\nHi thei hi leh hauh le pil thuah leeng uthuai pen sa ing. Khat zaw sangsang tel ding hi leh, Sumlepai/ huahna sangin Pilna telhuai zaw hi. Hau a hai sangin, zawng a pil uthuai zaw cih nopna ahi hi. Leitung nuntakna pen aituam nopsak nading lel leh khangkhat bek ading hilo a, midangte’ le khangsawnte’ ading ahi hi. Pilna masak in hauhna in a nung zuih ding leitung khuahun paizia in hong tawng hi.\nSumlepai pen Hauhna cih kammal tawh a kibangin kouh ni. Lawh olzaw ahih manin Hauhna ci zaw ni. 2005 kum Human Development Indicator lam muhna ah Kawlgam pen leitung ah a 131 na ahi hi. A zawng mahmah Kawlgam ah a zawng pen Zomi namte ihi hi. Ei gen hauhna pen midangte hauhna tawh kibang khollo ding hi. “Leiah ka hih thiilthial hang …” cih la khawng tawh tungnun a sawm mahmah minam hihang. Neihsa behlap nang zong ahi lo, gilpi puah nang liuleu tawh hauhna zontheih zonmawh in i zong a, Kawlgam vaigam mun citeng i tuan hi.\nZomite sumzonna tangthu sungah paltan hun, kumpi nasep hun, tembaw zuih (oabFmom;) hun, suangbawl hun, suangkhuk tawh hun cih bangin in kikhel toto a, tulaitak gamdang pai hun ahi hi. Tuma kum 10 pawl zg;uefY? rkdif;&SL; hun lai in “Hau nuam kisa siphot zawzen” cih paunak pianlawh liang hi. Nuntakna pen sumlepai bek tawh i tawikhai ciang thumanna kiam a, nuntakna ciip thei nawnlo hi.\n“No … te bel pil thei mahmah uh cin, na ciim ding uh kisam lai Nanguh … tebel, pilsei mamah uh tin, na tiim ung in sam lai” cih thu thuk khat ka za ngei hi. Hih thu siksan in Pilna namnih in khen ni. Khat pen Ciimpilna i ci ding a, adang khat pen Sinpilna i ci ding hi. Ciimpilna i cih ciangin pianpih pilna hi a, pulapate nuntakna ah kimu thei hi. Pi masa Pu masate in sang a kah loh uh hangin hih ciimpilna tawh u sung nau sung, khua le tui sung, gampi ki-ukna ciangah na thupi mahmah ngei uh hi. Thu ciin hat uh a, nung le ma na khual uh hi. Hih ciimpilna zong hauhna sangin thupi masa zaw hi.\nSinpilna icih pen a huampi in a kisin ahi hi. Sang ah tan lang pan i pat tan 10, buaih, leh a ban kizomzom Ph D dongah a kisin ahi hi. Sang pilsinna banah, pilsin theihna tampi om lai a, mihingte in sih masiah a kisinsin thei ahi hi. Sinna pan a khong dong siam cih bang om thei lo a, a siam zaw deuhte in a siam loh lam kithei semsem hi.\nSente’n “Tien Way Yu Tien” cih thugil khat nei a, Van mong gal khat ah van mah om lai hi cih khiatna nei hi. A cihnopna taktak in: Siam cih gal khat ah siamna om lai a, thei cih ban ah theihna om lai hi acihna ahi hi. Greek mipilte in, “Ka muh ka theihkhiat te bel a taktak in mi masate liangko tunga tuang hilel ing ee” ci uh hi. Mipil masate’ muhsa tungah a thuapthuap in sin thuahthuahna in leitung a picingsak toto ahi hi.\nI thulu Zomi (Tedim mite) dinmun tawh bulh dih ni:\n(1) Khamtung gam pen a huampi in kenlak ngallak hi a, khawhsa kikhamlohna gam ahi hi. I leitang pan hauhna pianglo ahih manin i lungtang ah hauhna i tuh a minamdangte khantohna phak dongin i delh hi. Tuma kum 30 ciangciang Zomite in nuntak haksatna siksan in pilna i hanciam hi. Pilna a thupisak Zomite ihi hi. Tua pilna in hong tawisang a, vaang i nei hi. Makai muanhuai tampi piang hi.\n(2) Tuma kum 30 le tu kikal sung Pilna sangin huahna nung i delh hi. Hauhna zondan pen a khangkhang a kikhom ding tualsung nasep, tangpi tawh mapan theih nasep tawm mahmah hi. Sumbawl sumzuak nasepna (arSmifckd) tawh hauhna tam pen hi. Gamgi kantan sim a vankham puakna tawh hauhna nam ahi hi. Lamban hauhna, tuitakhang bang hi. Kisiatna, manthanna, lampialna piang hi. A sem a zong pa in banglokhat tuak le bangkua namkhau kitat hi.\n(3) Zomite in pilna i sin ciangin tulehei tawi lo a, niliap sunga nuntak theih nading ngimna bulpi ahi hi. Nasep ngah na ding, kahsum san na ding ahi hi. Pilna pen i nuntakpih, i siam bangbang i zat khiat theih nasep tawh kizom leh hoih pen hi.\n(4) Ahi zongin, Pilna i cih ankuang ding bek hi lo a, leitung puah nading zun nading ahi hi. Khanghamsa sangkah khat peuh om leh “Teek nung vuai nung a, bang hun ciang neman nawn ding” kici thei hi. A taktak in pilsinna pen sihdong kizom suak hen la, mimasate in a muhkhiat uh thute khang thakte a dingin hong nusiat leh, tuate dapphah in pilna a kisuangtoto ding ahi hi. Computer i bawl theih loh hangin a kibawlsa i zat theih mah bangin, a omsa computer pilna tungah a thak khat i muhkhiat theih dongin pilna kisam hi.\n(5) Zomi khangthak a tamzawte in pilna zangkhai ngaihsut kha hi hang. Kumpi ngeina kician lo sungah guk theih le gu, lei theih le lei in lampi manlo tawh pilna i zon khangkhat pai khinta hi. Khangkhat i ihmut manin i lawmte khang sawm sim in i delh kul ding hi. Paunak 11: 29 A innkuan sung a ukkhial mite hawmsuak ding a, a haite pen mipilte’ sila suak tawntung ding hi.\nTua hi a, Sang a kisin pilna tuamtuam a kipan a pua lam pan a kisin thei pilnate thupisak ding hun hi ta hi. Sum nung bek a delh minamte hihna pan, pilna a lunggulh masa minamte ihih ding hun ta hi.\nGamdang pai a, hauhna behlapte in sumlepai tawh lungkim zo nawnlo uh hi. Amau bangkua pilna kipattah ding thupisak semsem uh a, minamte pilna ah kikhaisan theih na dingin hong vei thei mahmah uh hi. Hih thu in hauhna sangin Pilna a thupizawkna teci ahi hi.\n(6) Sinpilna pen khang lamh thupha hi a, phak dongin delh ding ahi hi. Khangthakte a dingin hauhna le Pilna hih thunih teel dingin a om leh pilna lampi tawt masak hamtang ding ahi hi. Zomi mipil mihau i neihte hauhna kitawphah tawm pha mahmah a, zawng taleh pilna mah a ci tentante in khangkhom ding thupha le tangko ding mualsuang nei uh hi.\nSum leitawi a pilna sinte in lohlah ngeilo hi. Innlam lo in tate sangkahsak in pilna a guan pa a teek ciangin a tate in inn khat ciat lam uh a, tate pilna pantah lo in inn a lam pa, a tate a liat ciangin a pa’ lamsa inn zuak in leiba lohna in nei uh hi. armifi,f&ifaoG; embdao;avmh thu lungngaih huai hi.\nPaunak 22:4 “Kiniamkhiata Topa zahtakna thaman in hauhna, minthanna le khansauna ahi hi” Paunak 4:7 Pilna na ngahna ding a thupi masa pen hi a, na neih khempeuh na beilawh zongin na zon’ ding ahi hi. Sumlepai sangin Pilna thupi zaw hi. Khoi Lam Thang\nPrevious: Zeisu dingmaw, Jesu ding?\nNext: Milim (puppet) tawh kibang CNF te Supreme Council ~ Tual Khan Suan


url: =Obadiah 1 - Tedim Laisiangtho\tSelect Bible\nTedim Laisiangtho Obadiah 1\nObadiah' genkholhna: Edom gam tawh kisai-in Topa Pasian in hih bangin gen hi: Minamte lakah kamtai khat kisawlzo a, "Kithawi un! Edom mite a simgawp dingin kuankhia ni," a cihna thu ka zazo hi.\nEn un, minamte lakah note kong neusak ding a, nakpi takin hong kisimmawh ding hi.\nNa lungsim kiphatsakna un note a hong khemzo hi. Note in suang kulhpi beelin mual dawnah na ten' manun, "Kua in eite hong puksakzo ding ahi hiam?" ci-in na ngaihsun uh hi.\nMuvanlai bangin sangpi-ah leengin, aksite lakah bu na bawl hangun no kong khiasuk veve ding hi, Topa in a ci hi.\nZanin na kiangah gutate leh misuamte hong pai-in supna tampi na thuak hangin a deihteng bek uh hong guksak ding hilo ahi hiam? Leenggah late in lolai-ah a sangte nusia laitei hilo ahi uh hiam?\nAhih hangin Esau kibuluh khinzo a, a sum a pai khempeuh a kilaksak zo hi.\nNa pawl teng in nang hong khemzo uh a, gamgi ciangdong hong hawlkhiazo uh a, na pawl teng in a hong zo khinta uh hi. Na ankuang umpihte in na nuai-ah thang hong siah khin uh a, "A pilna koi-ah om ahi hiam?" a hong ci uh hi.\nTopa in: "Tua ni ciangin Edom sung pan a mipilte ka susia ding a, Esau' gamah pilna ka beisak ding hi," a ci hi.\nTeman khua aw, Esau' gamah mi khempeuh a kithahlup khitna dingin na galhangte a meidawi ding uh hi.\nBang hang hiam cih leh na sanggampa Jakob bawlsia-in na thahna hangin maizumna in nang hong khuh ding a, na khan'tawnin na mangthang ding hi.\nNamdangte in a neihsateng a puakkhiat ni-in gamdang mite a kongpi sungah a lut ni-in, Jerusalem-a vante hawmna ding ai a san ni-in, nangmah in gal et bek na hih manin nang zong a thukimpih na hi hi.\nNa sanggamte uh a tuahsiat ni-in mu nuam dah hoh un. Judah mite a kisiat ni-in lungdamin nuam kei un. A kisiat ni-in lungdam kei un. A cihmawh ni-in nuihsan kei un.\nKa mite in haksatna a tuah ni-in a kongpi sungah tum kei un. A tuahsiat ni-in a thuaknate uh mu nuam kei un. A tuahsiat ni-in a sum a paite uh laksak kei un.\nA suakta sunte a khaktan dingin na ding kei ding uh hi. A cihmawh ni-in a hinglai sunteng, a galte' khutsungah na pia kei ding uh hi.\nBang hang hiam cih leh minam kimte tungah ka thukhenna ding ni a naizo hi. Nang bawl bangin nangma tungah hong kibawl ding hi. Na hih bangin na lu bukah hong tukik ding hi.\nBang hang hiam cih leh ka mual siangtho tungah na thuak mah bangun, na kiim na pama om minamte khempeuh in zong ka gimpiakna a thuak ding uh hi. Thuak tawntung ding uh a, maimang ding uh hi.\nAhih hangin Zion mualah pawlkhat va tai ding uh a, tua mun pen a siangtho suak ding hi. Jakob innkuante in amau' gam mah luahkik ding uh hi.\nTua ciangin Jakob innkuante mei bang ding uh a, Josef innkuante meikuang bang ding uh hi. Esau innkuante ninpa bang hi ding uh a, amaute in a hal ding uh hi. Amaute kangtum khin ding uh a, Esau innkuante khat zong a suakta kei ding hi. Bang hang hiam cih leh Topa in a genzo hi.\nNegeb gammite in Esau' gam luah ding uh a, Shefelah mite in Filistia gam luah ding uh hi. Amaute in Efraim gam leh Samaria gam luah ding uh a, Benjamin in Gilead gam luah ding hi.\nIsrael mi salin a omte in Kanaan gam Zarefat ciangdong luah ding uh a, Jerusalem mi, Sardis khua-ah salin a omte in Negeb gam khuapite a la ding uh hi.\nA gualzo Jerusalem khuamite in Esau' gam simin uk ding uh a, tua gam pen Topa' gam ahi ding hi.


url: =Ka muhpak US Gamthu pawlkhat – 35 :: ZOMI DAILY\nposted on 1 November 2015 at 8:00 am Lomkholna: Article, Awnzapau, Theihhuai\nVaimiim Cimh Mah Huan Tangtang\nUSA ah Kawl an khempeuh ban ah, Zo an khempeuh gatam lo buang a kimin kizuak hi. Vaimiim suksa Mexican sai ah kingah hi. Vaimiim tawh ciauhpih ding meibe, patlak be, belawi, beli leh anzo teh, maiteh, maipaak, maino, anhialteh a khempeuh in kingah hi. Gatam a omloh hangin besan khawng buh khawng mah tawh gatam bangmah a, athuk kibawl thei hi. Inn lamah ka neulai a kipan vaimiim ciim pen zantak an (staple food) a zing leh nitak kine ahi a, hi laitak zongah zantak an in mang in sum cil bawl zo leng tampitak a nemtuam kankan ding ahihi.\nTua ahih kei leh zong bawngsa, aaksa khawng tawh ciausukin vaimiim sa ciim in huan leng lim mahmah kan lai hi. Mexicante zong tua dan mah in ne ahih manin, vaimiim suksa deih zahzah in kizuak hi. Ahi zongin ei lam bang a, alim zaw kan ding a, agau lai aa, siikbeel pei tawh ih kan hulte omlo in a lo pho vive ahihi.\nVaimiim gau ki-ngah den ahih manin vaimiim gau ngeekte tawh/ ahih kei leh vaimiim bung sung aate tawh ciausuk leng a tuikhumin ei lam a ih kanhulte mah tawh kibang pah lel a lim mahmah hi. Zasan tawmtawm, mantasan, sing (ginger) gawm khawmin sathau tawh kangin meh leng limlua kisa in ‘ neel hum na’n pha ’ in kitawp thei nawn lo zah dong hi.\nTua ahih manin sum bei ding cihna tawh hi zawzen sam lo in, neu lim aa khankhiatpih vaimiim ciim leh zasan mah lim ka sa den zaw aa, a tawm pen nipi khat in khat vei kei ai tuam dingin ka huan tangtang thei uhhi. (Lo-pho = Vaimiim a gau lai hi lo in a gawte a bawk abawk in kikhai a, tuate neek ding a summ sung a ih suk tawm a ih huante pen ‘a lopho’ kici hi.)\nPrevious: 2015 Election ~ Titus Zomi\nNext: Zuu ki Tangko lo\nMuhpak America gamthu,\nLai atpabel ciimlehpil athuah pawl hi’n, leitung ah khankum khua sawt nungta leh ZOMI ZOGAM cidam huai samah2ing.\nVondeih Kep Ding – 112 (Dimno’ Pa)


url: =YSBC le USSBC te Khut Kilen in Internet Ministry Seam Khawm tu | Siyin Chin Baptist Church\nArticles, Articles (Sizang Lai), Sya Kip\nYangon Siyin Baptist Church (YSBC) te ii kum sim akivawt Day Of Challange (DOC) crusade tu ni tu kum dong kivawt pe paisuak thei lai ahiman in Pathian min ih pok hi. Hi DOC sia hun khat lai in SRBA te ii a vawt bul khat hi aa, tu ciang YSBC in vaipuak a laak zawk ngei dingdeng zo hi. Tua hi aa hi DOC sia SRBA taang aa SRBA sung om Church khat ahi YSBC ii sep a hi hunlam zong phawk kik huai thu khat hi. 2010 sia hi DOC vawtna tu in US, Maryland ah om Sizang Bumese Mission Church te in mangsum 1885 hong hu ah YSBC pawlpi te ih lungdamna sia ki son zo ngawl hi. (Keima zong YSBC ah Associate pastor ka sep hunsung hi lai hi)\nHi a tung ah thu masa kong aat bangma 2010 kum sia Rev. Khuang Lian Thang kisam aa nithum sung ngupna thu hong son sia a za theampo hong tel sak sinsen aa thupi mama hi. Nitaak sim zong Rev. Thang Khen Mang a zi le a tapa taw Tetti panna hong nei aa Sizang mi te ih kidop huai mama thu zong hong phuang vaset aa kiciim tuam mama hi. A hihang Camera pha kinei ngawl le record phatak kivawt thei ngawl a hi man, hui sung ah bo suak aa, SBMC te tung ah official le mu tu lungdam kona kinei thei ngawl hong suak thong hi. US kathette keima a thu teng sia sason teei ka hihang, SBMC te na kei sia YSBC mi ah hong tuat zo ngawl aa, official tatak hong hi thei ngawl hi.\nTu kum ciang YSBC te ii Bi-Annual meeting minute ka mu te (Official lai zong om tuan ngawl a hihang) USSBC meeting sung ah a thu teng son in ka kikum uh hi. Pawlpi lungkimna om bang in ei sia Pawlpi thak, Pawlpi no khat ki hi lai a hikom Pawlpi sum ih piak zawk tu kinei ngawl hi. A hihang misim tung ah hu ngentu aa, thak leang ci in kikhen sat hi. Tua thu khensatna tung tawn in a kikhon ciang pawlpi mite le YSBC member a hi ngei zawhiat pawl khat tung pan hong kipia theampo sia mangsum 1420 ki nga hi. Video Camera khat 800 taw kilei aa apuak man a ki piak zawk ciang, a taanglai 570 zong mangsum ma in kithak thei hi.\nCinop na bulpi sia, Na kiseam mama a hihang ka nasep uh hi sia hi a kici thei ngawl sia ih kantan zawknatu le tuhun sia Internet hun a hi bangma, YSBC hunpi le kawl hun te ii thuhilna te record vawttu aa, internet tin thei leang Pathian nasepna khat/ih mission nasepna khat hi tu hi ci in ngaisutna a hikom, hi YSBC le USSBC te khut kilen aa mission sepkhop kipatna a hibangma Topa ih thupha hong piaknatu thu ngen tektawng. Sum pia teng sia heak kiknop ni khat vei po a om tha le ci a nuai a bang in kong ngual suk hi.\nRev. Kip Thian Pau te inn kuan – 100\nRev. Dr. Thuam Cin Khaite inn kuan – 100\nPa Lian Kam te inn kuan – 100\nPa Tual Vum te inn kuan – 100\nPa Cin Do te inn kuan – 50\nPa Thang Khua Thawng te innkuan – 20\nTg. Thang Za Hang – 50\nPa Lian Do te inn kuan – 50\nTg. Lian Suan Khai – 20\nPa Nang Khan Pum te nupa – 20\nPa Ngo Dal te nupa – 100\nPa Khup Khan Pau te nupa – 100\nLia Man Sen – 100\nPa Mang Khan Pau te inn kuan – 100\nPa Kam Za Pau te inn kuan – 50\nTg. Mang Khawm Pau – 100\nPa Thawng Khan Cin te nu pa – 100\nPa Kap Khan Do te inn kuan – 60\nLia Cing Cing – 50\nLia Nuam Nuam – 50\n« Pathian Sea Thumann Thutang Taw Bia Tawng\nA 3 Veina SCC Taw Kisai Thu Zaaksakna »